02016R1076 — MT — 11.06.2019 — 002.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

►B REGOLAMENT (UE) 2016/1076 TAL-PARLAMENT EWROPEW U TAL-KUNSILL tat-8 ta' Ġunju 2016 li japplika l-arranġamenti għal prodotti li joriġinaw f'ċerti Stati li huma parti mill-Grupp ta' Stati Afrikani, tal-Karibew u tal-Paċifiku (AKP) previsti fi ftehimiet li jistabbilixxu, jew li jwasslu biex jiġu stabbiliti, ftehimiet ta' sħubija ekonomika (Riformulazzjoni) (ĠU L 185 8.7.2016, p. 1)

Emendat bi:









▼B

REGOLAMENT (UE) 2016/1076 TAL-PARLAMENT EWROPEW U TAL-KUNSILL

tat-8 ta' Ġunju 2016

li japplika l-arranġamenti għal prodotti li joriġinaw f'ċerti Stati li huma parti mill-Grupp ta' Stati Afrikani, tal-Karibew u tal-Paċifiku (AKP) previsti fi ftehimiet li jistabbilixxu, jew li jwasslu biex jiġu stabbiliti, ftehimiet ta' sħubija ekonomika

(Riformulazzjoni)







KAPITOLU I

SUĠĠETT, AMBITU U AĊĊESS GĦAS-SUQ

Artikolu 1

Suġġett

Dan ir-Regolament japplika l-arranġamenti għall-prodotti li joriġinaw f'ċerti stati li huma parti mill-Grupp ta' Stati Afrikani, tal-Karibew u tal-Paċifiku (“AKP”) previsti fi ftehimiet li jistabbilixxu, jew li jwasslu biex jiġu stabbiliti, ftehimiet ta' sħubija ekonomika.

Artikolu 2

Ambitu

1. Dan ir-Regolament japplika għall-prodotti li joriġinaw fir-reġjuni u fl-istati elenkati fl-Anness I.

2. Il-Kummissjoni hija mogħtija s-setgħa li tadotta atti delegati skont l-Artikolu 22 biex temenda l-Anness I sabiex iżżid reġjuni jew stati mill-Grupp ta' Stati AKP li jkunu kkonkludew negozjati dwar ftehim mal-Unjoni li mill-inqas jissodisfa r-rekwiżiti tal-Artikolu XXIV tal-Ftehim Ġenerali dwar it-Tariffi u l-Kummerċ 1994 (GATT 1994).

3. Reġjun jew stat għandu jibqa' fil-lista fl-Anness I sakemm il-Kummissjoni ma tadottax att delegat skont l-Artikolu 22 li jemenda l-Anness I biex dak ir-reġjun jew stat jitneħħa minn dak l-Anness, b'mod partikolari, fejn:

(a) ir-reġjun jew stat jindika li għandu l-ħsieb li ma jirratifikax ftehim li bis-saħħa tiegħu ġie inkluż fl-Anness I;

(b) ratifika ta' ftehim li bis-saħħa tiegħu reġjun jew stat ġie inkluż fl-Anness I ma saritx fi żmien raġonevoli b'mod li d-dħul fis-seħħ tal-ftehim jittardja għalxejn; jew

(c) il-ftehim jinġieb fi tmiem, jew ir-reġjun jew stat ikkonċernat iġib fi tmiem id-drittijiet u l-obbligi tiegħu skont il-ftehim, iżda l-ftehim xorta jibqa' fis-seħħ.

Artikolu 3

Delega tas-setgħa

Il-Kummissjoni hija mogħtija s-setgħa li tadotta atti delegati skont l-Artikolu 22 biex temenda l-Anness I għal dan ir-Regolament billi jerġgħu jiddaħħlu dawk ir-reġjuni jew stati mill-Grupp tal-Istati tal-AKP li kienu tneħħew mill-Anness I għar-Regolament (KE) Nru 1528/2007 permezz tar-Regolament (UE) Nru 527/2013, u li, minn meta tneħħew, ħadu l-passi neċessarji lejn ir-ratifika tal-ftehimiet rispettivi tagħhom.

Artikolu 4

Aċċess għas-suq

1. Id-dazji ta' importazzjoni għandhom jitneħħew fuq il-prodotti kollha tal-Kapitoli 1 sa 97, bl-eċċezzjoni tal-Kapitolu 93, tas-Sistema Armonizzata li joriġinaw f'reġjun jew stat elenkat fl-Anness I. Dik it-tneħħija għandha tkun soġġetta għall-mekkaniżmu ġenerali ta' salvagwardja previst fl-Artikoli 9 sa 20.

2. Għall-prodotti tal-Kapitolu 93 tas-Sistema Armonizzata li joriġinaw f'reġjuni jew stati elenkati fl-Anness I, għandhom ikomplu japplikaw id-dazji tal-aktar pajjiżi favoriti applikati attwalment.

3. Il-paragrafu 1 ma għandux japplika għall-prodotti li joriġinaw mill-Afrika t'Isfel. Dawk il-prodotti għandhom ikunu soġġetti għad-dispożizzjonijiet rilevanti tat-TDCA. Il-Kummissjoni hija mogħtija s-setgħa li tadotta atti delegati skont l-Artikolu 22 biex iżżid Anness għal dan ir-Regolament li jistabbilixxi r-reġim applikabbli għal prodotti li joriġinaw fl-Afrika t'Isfel ladarba d-dispożizzjonijiet kummerċjali rilevanti tat-TDCA jkunu ġew sostitwiti bid-dispożizzjonijiet rilevanti ta' ftehim li jistabbilixxi, jew li jwassal biex jiġi stabbilit, FSE.

4. Il-paragrafu 1 ma għandux japplika għal prodotti taħt l-intestatura tariffarja 0803 00 19 li joriġinaw f'reġjun jew stat elenkat fl-Anness I u li tħallew għaċ-ċirkolazzjoni ħielsa fir-reġjuni l-aktar imbegħda tal-Unjoni sal-1 ta' Jannar 2018. Il-paragrafu 1 u l-Artikolu 8 ma għandhomx japplikaw għal prodotti taħt l-intestatura tariffarja 1701 li joriġinaw f'reġjun jew stat elenkat fl-Anness I u li tħallew għaċ-ċirkolazzjoni ħielsa fid-dipartimenti Franċiżi extra-Ewropej sal-1 ta' Jannar 2018. Dawk il-perjodi għandhom jiġu estiżi sal-1 ta' Jannar 2028 sakemm ma jiġix miftiehem xort'oħra m bejn il-Partijiet għall-ftehimiet konċernati. Il-Kummissjoni għandha tippubblika avviż f'Il-Ġurnal Uffiċjali tal-Unjoni Ewropea biex tinforma lill-partijiet interessati dwar l-iskadenza ta' din id-dispożizzjoni.







KAPITOLU II

REGOLI TA' ORIĠINI U KOOPERAZZJONI AMMINISTRATTIVA

Artikolu 5

Regoli ta' oriġini

1. Ir-regoli ta' oriġini stabbiliti fl-Anness II għandhom japplikaw biex jiġi ddeterminat jekk il-prodotti joriġinawx fir-reġjuni jew stati elenkati fl-Anness I.

2. Ir-regoli ta' oriġini stabbiliti fl-Anness II għandhom jiġu sostitwiti minn dawk mehmuża ma' xi ftehim mar-reġjuni jew stati elenkati fl-Anness I meta dan il-ftehim jew jiġi proviżorjament applikat, jew jidħol fis-seħħ, ikun liema jkun l-ewwel. Il-Kummissjoni għandha tippubblika avviż f'Il-Ġurnal Uffiċjali tal-Unjoni Ewropea biex tinforma lill-operaturi dwar id--data tal-applikazzjoni proviżorja jew tad-dħul fis-seħħ, li minnha r-regoli ta' oriġini fil-ftehim għandhom japplikaw għall-prodotti li joriġinaw fir-reġjuni jew stati elenkati fl-Anness I.

3. Il-Kummissjoni hija mogħtija s-setgħa li tadotta atti delegati skont l-Artikolu 22 dwar l-emendi tekniċi fl-Anness II fejn ikun meħtieġ biex jitqiesu l-emendi għal leġislazzjoni oħra doganali tal-Unjoni.

4. Għandhom jiġu adottati deċiżjonijiet dwar il-ġestjoni tal-Anness II skont il-proċedura ta' eżami msemmija fl-Artikolu 19(5).

Artikolu 6

Kooperazzjoni amministrattiva

1. Fejn il-Kummissjoni ssib, fuq il-bażi ta' informazzjoni oġġettiva, nuqqas ta' kooperazzjoni amministrattiva jew irregolaritajiet jew frodi, tista' tissospendi temporanjament it-tneħħija tad-dazji previsti fl-Artikoli 4, 7 u 8, “it-trattament rilevanti”), bi qbil ma' dan l-Artikolu.

2. Għall-iskopijiet ta' dan l-Artikolu, nuqqas ta' kooperazzjoni amministrattiva tfisser, inter alia:

(a) nuqqas ripetut li jiġu osservati l-obbligi rilevanti li jeħtieġu l-verifika tal-istatus ta' oriġini tal-prodott jew prodotti kkonċernati;

(b) rifjut ripetut jew dewmien eċċessiv fit-twettiq jew il-komunikazzjoni tar-riżultati tal-verifika sussegwenti tal-prova tal-oriġini;

(c) rifjut ripetut jew dewmien eċċessiv fil-ksib tal-awtorizzazzjoni biex jitwettqu missjonijiet ta' kooperazzjoni amministrattiva għall-verifika tal-awtentiċità ta' dokumenti jew ir-reqqa tal-informazzjoni marbuta ma' l-għoti tat-trattament rilevanti.

Għall-iskopijiet ta' dan l-Artikolu jistgħu jinstabu irregolaritajiet jew frodi, inter alia, fejn ikun hemm żieda f'daqqa, mingħajr spjegazzjoni sodisfaċenti, fl-importazzjonijiet ta' prodotti li jaqbżu l-livell normali ta' produzzjoni u l-kapaċità ta' esportazzjoni tar-reġjun jew stat ikkonċernat.

3. Fejn il-Kummissjoni, abbażi ta' informazzjoni pprovduta minn Stat Membru jew fuq l-inizjattiva tagħha stess, issib li l-kondizzjonijiet stabbiliti fil-paragrafi 1 u 2 ta' dan l-Artikolu huma ssodisfati, it-trattament rilevanti jista' jiġi sospiż f'konformità mal-proċedura konsultattiva msemmija fl-Artikolu 19(4), sakemm l-ewwel il-Kummissjoni tkun:

(a) infurmat lill-Kumitat imsemmi fl-Artikolu 19(2);

(b) innotifikat ir-reġjun jew stat ikkonċernat bi qbil ma' kull proċedura rilevanti applikabbli bejn l-Unjoni u dan l-istat jew reġjun; kif ukoll;

(c) ippubblikat avviż f'Il-Ġurnal Uffiċjali tal-Unjoni Ewropea li jgħid li nstab li kien hemm nuqqas ta' kooperazzjoni amministrattiva, jew irregolaritajiet jew frodi.

4. Il-perijodu ta' sospensjoni skont dan l-Artikolu ma għandux ikun iktar minn dak neċessarju biex jiġu protetti l-interessi finanzjarji tal-Unjoni. Dak il-perijodu ma għandux ikun iktar minn sitt xhur, iżda jista' jiġġedded. Fi tmiem dak il-perijodu, il-Kummissjoni tiddeċiedi jew li ttemm is-sospensjoni jew li testendi l-perijodu ta' sospensjoni f'konformità mal-proċedura konsultattiva msemmija fl-Artikolu 19(4).

5. Il-proċeduri ta' sospensjoni temporanja stabbiliti fil-paragrafi 2, 3 u 4 għandhom jiġu sostitwiti b'dawk stabbiliti f'xi ftehim mar-reġjuni jew stati elenkati fl-Anness I meta dan il-ftehim jew jiġi proviżorjament applikat, jew jidħol fis-seħħ, ikun liema jkun l-ewwel. Il-Kummissjoni għandha tippubblika avviż f'Il-Ġurnal Uffiċjali tal-Unjoni Ewropea biex tinforma lill-operaturi dwar id-data ta' applikazzjoni proviżorja jew id-dħul fis-seħħ, li minnha l-proċeduri ta' sospensjoni temporanja fil-ftehim għandhom japplikaw għall-prodotti li jaqgħu taħt dan ir-Regolament.

6. Sabiex timplimenta s-sospensjoni temporanja stabbilita f'xi ftehim mar-reġjuni jew stati elenkati fl-Anness I, il-Kummissjoni għandha, mingħajr dewmien eċċessiv:

(a) tinforma lill-Kumitat imsemmi fl-Artikolu 19(2) li nstab li hemm nuqqas ta' kooperazzjoni amministrattiva, jew irregolaritajiet jew frodi; kif ukoll

(b) tippubblika l-avviż f'Il-Ġurnal Uffiċjali tal-Unjoni Ewropea li jgħid li nstab li kien hemm nuqqas ta' kooperazzjoni amministrattiva jew irregolaritajiet jew frodi.

Id-deċiżjoni li tissospendi t-trattament rilevanti għandha tiġi adottata f'konformità mal-proċedura konsultattiva msemmija fl-Artikolu 19(4).







KAPITOLU III

ARRANĠAMENTI TA' TRANŻIZZJONI







TAQSIMA 1

Ross

Artikolu 7

Rata tariffarja ta' dazju zero

Ma għandux jiġi impost dażju fuq il-prodotti taħt l-intestatura tariffarja 1006 .







TAQSIMA 2

Zokkor

Artikolu 8

Rata tariffarja ta' dazju zero

Ma għandux jiġix impost dażju fuq prodotti taħt l-intestatura tariffarja 1701 .







KAPITOLU IV

DISPOŻIZZJONIJIET ĠENERALI TA' SALVAGWARDJA

Artikolu 9

Definizzjonijiet

Għall-iskopijiet ta' dan il-Kapitolu, japplikaw id-definizzjonijiet li ġejjin:

(a) “industrija tal-Unjoni” tfisser il-produtturi tal-Unjoni kollha ta' prodotti simili jew ta' prodotti li jikkompetu direttament ma' xulxin fit-territorju tal-Unjoni, jew dawk il-produtturi tal-Unjoni li l-prodott kollettiv tagħhom ta' prodotti simili jew ta' prodotti li jikkompetu direttament ma' xulxin jikkostitwixxi l-biċċa l-kbira tal-proporzjon tal-produzzjoni totali tal-Unjoni ta' dawn il-prodotti

(b) “dannu serju” tfisser ħsara ġenerali sinifikanti fil-pożizzjoni tal-industrija tal-Unjoni;

(c) “theddida ta' dannu serju” tfisser dannu serju li jkun imminenti biċ-ċar;

(d) “tfixkil” tfisser taqlib f'settur jew industrija;

(e) “theddida ta' tfixkil” tfisser tfixkil li jkun imminenti biċ-ċar.

Artikolu 10

Prinċipji

1. Miżura ta' salvagwardja tista' tiġi imposta skont id-dispożizzjonijiet stabbiliti f'dan il-Kapitolu fejn prodotti li joriġinaw fir-reġjuni jew stati elenkati fl-Anness I jiġu impurtati fl-Unjoni b' tant żieda fil-kwantitajiet u b' kondizzjonijiet li jwasslu jew jheddu li jwasslu għal waħda mis-sitwazzjonijiet li ġejjin:

(a) dannu serju lill-industrija tal-Unjoni;

(b) tfixkil f'settur tal-ekonomija, partikolarment fejn dak it-tfixkil iġib problemi jew diffikultajiet soċjali ewlenin li jistgħu jwasslu biex il-qagħda ekonomika tal-Unjoni tiddeterjora serjament, jew

(c) tfixkil fis-swieq tal-prodotti agrikoli koperti bl-Anness I tal-Ftehim tad-WTO dwar l-Argikoltura jew mekkaniżmi li jirregolaw dawn is-swieq.

2. F'każijiet fejn il-prodotti li joriġinaw fir-reġjuni jew stati elenkati fl-Anness I jiġu impurtati fl-Unjoni b' tant żieda fil-kwantitajiet u b' kondizzjonijiet li jwasslu jew jheddu li jwasslu tfixkil fil-qagħda ekonomika ta' wieħed jew aktar mir-reġjuni ultraperiferiċital-Unjoni, tista' tiġi imposta miżura ta' salvagwardja skont id-dispożizzjonijiet stabbiliti f'dan il-Kapitolu.

Artikolu 11

Determinazzjoni tal-kondizzjonijiet biex jiġu imposti miżuri ta' salvagwardja

1. Id-determinazzjoni ta' dannu serju jew it-theddida tiegħu għandha tkopri, fost l-oħrajn, il-fatturi li ġejjin:

(a) il-volum ta' importazzjonijiet, partikolarment fejn kien hemm żieda sinifikanti, f'termini assoluti jew relattivi għall-produzzjoni jew il-konsum fl-Unjoni;

(b) il-prezz tal-importazzjonijiet, b'mod partikolari fejn ikun sar bejgħ sinifikanti bi prezzijiet iktar baxxi meta mqabbla mal-prezz ta' prodott simili fl-Unjoni;

(c) l-impatt konsegwenti fuq l-industrija tal-Unjoni kif indikat minn tendenzi f'ċerti fatturi ekonomiċi bħall-produzzjoni, l-utilizzazzjoni tal-potenzjal, ħażniet, bejgħ, sehem fis-suq, il-prezzijiet iktar baxxi jew il-prevenzjoni ta' żidiet fil-prezzijiet li kieku kienu jseħħu f'ċirkustanzi normali, profitti, redditu fuq il-kapital imħaddem, il-likwidità, l-impjieg;

(d) il-fatturi għajr ix-xejriet fl-importazzjonijiet li jkunu qegħdin jikkawżaw jew setgħu ikkawżaw dannu lill-industrija tal-Unjoni kkonċernata.

2. Id-determinazzjoni ta' tfixkil jew it-theddida tiegħu għandha tkun ibbażata fuq fatturi oġġettivi, inklużi l-elementi li ġejjin:

(a) żieda fil-volum ta' importazzjonijiet f'termini assoluti jew relattivi għall-produzzjoni fl-Unjoni u għall-importazzjonijiet minn sorsi oħrajn; u

(b) l-effett ta' dawn l-importazzjonijiet fuq il-prezzijiet; jew

(c) l-effett ta' dawk l-importazzjonijiet fuq l-industrija tal-Unjoni jew is-settur ekonomiku kkonċernat, fir-rigward ta', fost l-oħrajn, il-livelli ta' bejgħ, produzzjoni, qagħda finanzjarja u impjiegi.

3. Fid-determinazzjoni dwar jekk l-importazzjonijiet humiex isiru b'kondizzjonijiet li jwasslu jew jheddu li jwasslu għal tfixkil fis-swieq tal-prodotti agrikoli jew fil-mekkanżimi li jirregolaw dawk is-swieq, inklużi regolamenti li joħolqu organizzazzjonijiet komuni tas-swieq (OKS), għandhom jitqiesu l-fatturi oġġettivi rilevanti kollha, inklużi wieħed jew aktar mill-elementi li ġejjin:

(a) il-volum ta' importazzjonijiet kif imqabbel ma' dak fi snin kalendarji jew ta' kummerċjalizzazzjoni preċedenti, skont il-każ, il-produzzjoni u l-konsum interni, u livelli ppjanati għall-ġejjieni skont ir-riforma tal-OKS;

(b) il-livell tal-prezzijiet interni kif imqabbel mal-prezzijiet ta' referenza jew indikattivi, jekk applikabbli, u, jekk mhux applikabbli, kif imqabbel mal-prezzijiet medji interni tas-suq matul l-istess perjodu tas-snin ta' kummerċjalizzazzjoni preċedenti;

(c) fis-swieq tal-prodotti taħt l-intestatura tariffarja 1701 , sitwazzjonijiet fejn matul xahrejn konsekuttivi il-prezz medju taz-zokkor abjad fis-suq tal-Unjoni jitbaxxa għal livell taħt it-80 % tal-prezz medju għaz-zokkor abjad fis-suq tal-Unjoni matul is-sena ta' kummerċjalizzazzjoni preċedenti.

4. Fid-determinazzjoni dwar jekk il-kondizzjonijiet imsemmija fil-paragrafi 1, 2 u 3 humiex jintlaħqu fil-każ tar-reġjuni ultraperiferiċi tal-Unjoni, l-analiżijiet għandhom ikunu limitati għat-territorju tar-regjun jew reġjuni ultraperiferiċi kkonċernati. Għandha tingħata attenzjoni partikolari għad-daqs tal-industrija lokali, is-sitwazzjoni finanzjarja tagħha u s-sitwazzjoni tal-impjiegi.

Artikolu 12

Bidu ta' proċedimenti

1. Għandu jingħata bidu għal investigazzjoni fuq talba ta' Stat Membru jew fuq l-inizjattiva tal-Kummissjoni stess jekk il-Kummissjoni jidhrilha li hemm biżżejjed provi biex jiġu ġustifikati tali proċedimenti.

2. L-Istati Membri għandhom jinformaw lill-Kummissjoni jekk ix-xejriet fl-importazzjonijiet minn xi wieħed mir-reġjuni jew stati msemmija fl-Anness I jidhru li jkunu jeħtieġu li jittieħdu miżuri ta' salvagwardja. Dik l-informazzjoni għandha jkun fiha l-provi disponibbli, determinati skont il-kriterji stabbiliti fl-Artikolu 11. Il-Kummissjoni għandha tgħaddi dik l-informazzjoni lill-Istati Membri kollha fi żmien tlett ijiem tax-xogħol minn meta tirċieviha.

3. Fejn jidher li hemm biżżejjed provi li jiġġustifikaw il-bidu ta' proċedimenti, il-Kummissjoni għandha tippubblika avviż f'Il-Ġurnal Uffiċjali tal-Unjoni Ewropea. Il-proċedimenti għandhom jinbdew fi żmien xahar mid-data li fiha tirċievi l-informazzjoni mingħand Stat Membru.

Il-Kummissjoni għandha tinforma lill-Istati Membri dwar l-analiżi tagħha tal-informazzjoni, normalment fi żmien 21 jum mid-data li fiha l-informazzjoni tkun ingħatat lill-Kummissjoni.

4. Jekk il-Kummissjoni tkun tal-fehma li teżisti xi ċirkustanza prevista fl-Artikolu 10, għandha minnufih tinnotifika r-reġjun jew l-istat elenkat fl-Anness I ikkonċernat bl-intenzjoni tagħha li jingħata bidu għal investigazzjoni. Man-notifika tista' tiġi mehmuża stedina għal konsultazzjonijiet bl-għan li tiġi ċċarata s-sitwazzjoni u li tinstab soluzzjoni

Artikolu 13

Investigazzjoni

1. Wara li jibdew proċedimenti, il-Kummissjoni għandha tiftaħ investigazzjoni.

2. Il-Kummissjoni tista' titlob lill-Istati Membri biex jipprovdu informazzjoni, u l-Istati Membri għandhom jieħdu l-passi kollha meħtieġa biex iwettqu dak li jintalab minnhom. Meta dik l-informazzjoni tkun ta' interess ġenerali jew meta t-trażmissjoni tagħha tkun intalbet minn Stat Membru, il-Kummissjoni għandha tgħaddiha lill-Istati Membri kollha sakemm ma tkunx kunfidenzjali; f'każ li tkun kunfidenzjali, il-Kummissjoni għandha tibgħat sommarju mhux kunfidenzjali.

3. F'każ ta' investigazzjoni limitata għal reġjun ultraperiferiku tal-Unjoni, il-Kummissjoni tista' titlob lill-awtoritajiet lokali kompetenti biex jipprovdu l-informazzjoni imsemmija fil-paragrafu 2, permezz tal-Istat Membru kkonċernat.

4. Fejn ikun possibbli, l-investigazzjoni għandha tintemm fi żmien sitt xhur mill-bidu tagħha. F'ċirkostanzi eċċezzjonali, dak il-perjodu ta' żmien jista' jiġi estiż b'perjodu massimu ieħor ta' tliet xhur.

Artikolu 14

Impożizzjoni ta' miżuri proviżorji ta' salvagwardja

1. Għandhom jiġu applikati miżuri proviżorji ta' salvagwardja f'ċirkostanzi kritiċi fejn dewmien iġib dannu li jkun diffiċli li jissewwa, bis-saħħa ta' determinazzjoni preliminari li teżisti xi ċirkostanza prevista fl-Artikolu 10. Tali miżuri proviżorji ta' salvagwardja għandhom jiġu adottati f'konformità mal-proċedura konsultattiva msemmija fl-Artikolu 19(4), jew, f'każijiet urġenti, f'konformità mal-Artikolu 19(6).

2. Fid-dawl tas-sitwazzjoni partikolari tar-reġjuni ultraperiferiċi tal-Unjoni u l-vulnerabilità tagħhom għal kull żieda fl-importazzjonijiet, għandhom jiġu applikati miżuri provviżorji ta' salvagwardja fi proċedimenti li jirrigwardawhom fejn ikun ġie determinat preliminarjament li l-importazzjonijiet żdiedu. Dawk il-miżuri proviżorji ta' salvagwardja għandhom jiġu adottati f'konformità mal-proċedura konsultattiva msemmija fl-Artikolu 19(4), jew f'każijiet urġenti, f'konformità mal-Artikolu 19(6).

3. Fejn Stat Membru jitlob intervent immedjat mill-Kummissjoni u fejn il-kondizzjonijiet stabbiliti fil-paragrafu 1 jew 2 jiġu ssodisfati, il-Kummissjoni għandha tieħu deċiżjoni fi żmien ħamest ijiem tax-xogħol minn meta tirċievi t-talba.

4. Il-miżuri proviżorji ta' salvagwardja jistgħu jieħdu l-forma ta' żieda fid-dazju doganali fuq il-prodott ikkonċernat sa livell li ma jkunx iktar minn id-dazju doganali applikat lil membri oħra tad-WTO, jew kwoti tariffarji.

5. Il-miżuri proviżorji ta' salvagwardja m'għandhomx japplikaw għal iktar minn 180 jum. F'każijiet fejn miżuri proviżorji jkunu limitati għal reġjuni ultraperiferiċi, ma għandhomx japplikaw għal iktar minn 200 jum.

6. Jekk il-miżuri proviżorji ta' salvagwardja jiġu revokati minħabba li mill-investigazzjoni jirriżulta li l-kondizzjonijiet stabbiliti fl-Artikoli 10 u 11 ma ġewx sodisfatti, kull dazju miġbur bħala riżultat tal-miżuri għandu jintradd lura awtomatikament.

Artikolu 15

Terminazzjoni tal-proċedimenti u investigazzjoni mingħajr miżuri

Fejn miżuri ta' salvagwardja jitqiesu mhux meħtieġa, il-proċedimenti u l-investigazzjoni għandhom jiġu terminati f'konformità mal-proċedura ta' eżami msemmija fl-Artikolu 19(5).

Artikolu 16

Impożizzjoni ta' miżuri definittivi ta' salvagwardja

1. Fejn il-fatti stabbiliti b'mod finali juru li teżisti xi ċirkostanza prevista fl-Artikolu 10, il-Kummissjoni għandha titlob konsultazzjonijiet mar-reġjun jew stat ikkonċernat fil-kuntest tal-arranġament istituzzjonali xieraq stabbilit fil-ftehim rilevanti li jippermettu li reġjun jew stat jiġi inkluż fl-Anness I, bil-ħsieb li tinstab soluzzjoni sodisfaċenti għaż-żewġ naħat.

2. Jekk il-konsultazzjonijiet imsemmija fil-paragrafu 1 ta' dan l-Artikolu ma jwasslux għal soluzzjoni sodisfaċenti għaż-żewġ naħat fi żmien 30 jum minn meta l-kwistjoni tkun ġiet mgħarrfa lir-reġjun jew stat ikkonċernat, għandha tittieħed deċiżjoni li jiġu imposti miżuri definittivi ta' salvagwardja mill-Kummissjoni, f'konformità mal-proċedura ta' eżami msemmija fl-Artikolu 19(5) fi żmien 20 jum tax-xogħol wara t-tmiem tal-perijodu ta' konsultazzjoni.

3. Il-miżuri definittivi ta' salvagwardja jistgħu jieħdu waħda mill-forom li ġejjin:

(a) sospensjoni ta' aktar tnaqqis tar-rata ta' dazju ta' importazzjoni għall-prodott ikkonċernat li joriġina fir-reġjun jew stat ikkonċernat;

(b) żieda fid-dazju doganali fuq il-prodott ikkonċernat sa livell li ma jkunx iktar mid-dazju doganali applikat lil membri oħra tad-WTO;

(c) kwota tariffarja.

4. Ma għandhomx jiġu applikati miżuri definittivi ta' salvagwardja fuq l-istess prodott mill-istess reġjun jew stat f'inqas minn sena wara li jkunu skadew jew tneħħew tali miżuri preċedenti.

Artikolu 17

Tul ta' żmien u reviżjoni tal-miżuri ta' salvagwardja

1. Miżura ta' salvagwardja għandha tibqa' fis-seħħ biss għall-perjodu taż-żmien meħtieġ biex jiġi pprevenut jew irmedjat id-dannu serju jew it-tfixkil. Dak il-perjodu m'għandux ikun iktar minn sentejn, inkluż it-tul ta' kwalunkwe miżura proviżorja, għajr jekk jiġi estiż skont il-paragrafu 2. Fejn il-miżura hija limitata għal wieħed jew uħud mir-reġjuni ultraperiferiċi tal-Unjoni, il-perjodu ta' applikazzjoni ma jistgħax ikun iktar minn erba' snin.

2. Il-perjodu inizjali ta' miżura ta' salvagwardja jista' jiġi estiż b'mod eċċezzjonali sakemm jiġi ddeterminat li l-miżura ta' salvagwardja tibqa' meħtieġa biex tipprevjeni jew tirmedja dannu jew tfixkil serju.

3. L-estensjonijiet għandhom jiġu adottati skont il-proċeduri imniżżla fir-Regolament applikabbi għal investigazzjonijiet u billi jintużaw l-istess proċeduri bħal miżuri inizjali.

It-tul ta' żmien totali ta' miżura ta' salvagwardja ma jistax ikun iktar minn erba' snin, inkluża xi miżura proviżorja. Fil-każ ta' miżura limitata wieħed jew uħud mir-reġjuni ultraperiferiċi tal-Unjoni, dan il-limitu għandu jiġi estiż għal tmien snin.

4. Jekk it-tul ta' żmien ta' miżura ta' salvagwardja ikun ta' iktar minn sena, għandha tiġi liberalizzata progressivament f'intervalli regolari matul il-perjodu ta' applikazzjoni tagħha, li jinkludi kull estensjoni.

Il-konsultazzjonijiet mar-reġjun jew stat ikkonċernat għandhom isiru perjodikament fil-korpi istituzzjonali xierqa stabbiliti taħt il-ftehimiet rilevanti, bil-ħsieb li jiġi stabbilit programm għat-tneħħija tal-miżuri ta' salvagwardja malli ċ-ċirkustanzi jippermettu.

Artikolu 18

Miżuri ta' sorveljanza

1. Fejn it-tendenza fl-importazzjonijiet ta' prodott li joriġina fi Stat AKP tkun tat-tip li tali importazzjonijiet jistgħu jikkawżaw xi ċirkostanza msemmija fl-Artikolu 10, l-importazzjonijiet ta' dak il-prodott jistgħu jkunu soġġetti għas-sorveljanza minn qabel tal-Unjoni.

2. Id-deċiżjoni li jiġu imposti miżuri ta' sorveljanza għandha tittieħed mill-Kummissjoni f'konformità mal-proċedura konsultattiva msemmija fl-Artikolu 19(4).

3. Il-miżuri ta' sorveljanza għandu jkollhom perjodu limitat ta' validità. Sakemm ma jiġix stipulat mod ieħor, dawn ma jibqgħux validi fi tmiem it-tieni perjodu ta' sitt xhur wara l-ewwel perjodu ta' sitt xhur minn meta l-miżuri jkunu ġew introdotti.

4. Il-miżuri ta' sorveljanza jistgħu jkunu limitati għat-territorju ta' wieħed jew uħud mir-reġjuni ultraperiferiċi tal-Unjoni, fejn ikun meħtieġ.

5. Id-deċiżjoni li jiġu imposti miżuri ta' sorveljanza għandha tiġi kkomunikata minnufih lill-korp istituzzjonali xieraq stabbilit fil-ftehimiet rilevanti li jippermettu li reġjun jew stat jiġi inkluż fl-Anness I.

Artikolu 19

Proċedura tal-kumitat

1. Għall-iskopijiet tal-Artikoli 14, 15, 16, u 18 ta' dan ir-Regolament, il-Kummissjoni għandha tkun assistita mill-Kumitat dwar is-Salvagwardji stabbilit mill-Artikolu 3(1) tar-Regolament (UE) 2015/478 tal-Parlament Ewropew u tal-Kunsill ( 1 ). Dak il-Kumitat għandu jkun kumitat fis-sens tar-Regolament (UE) Nru 182/2011.

2. Għall-iskopijiet tal-Artikoli 5 u 6 ta' dan ir-Regolament u għall-iskopijiet tal-Artikolu 6(11) u (13) u tal-Artikolu 36(4) tal-Anness II għal dan ir-Regolament, il-Kummissjoni għandha tkun assistita mill-Kumitat tal-Kodiċi Doganali stabbilit mill-Artikolu 285(1) tar-Regolament (UE) Nru 952/2013 tal-Parlament Ewropew u tal-Kunsill ( 2 ). Dak il-Kumitat għandu jkun kumitat skont it-tifsira tar-Regolament (UE) Nru 182/2011.

3. Għall-iskopijiet tal-Artikoli 7 u 8 ta' dan ir-Regolament, il-Kummissjoni għandha tkun assistita mill-Kumitat għall-Organizzazzjoni Komuni tas-Swieq Agrikoli stabbilit mill-Artikolu 229(1) tar-Regolament (UE) Nru 1308/2013 tal-Parlament Ewropew u tal-Kunsill ( 3 ). Dak il-Kumitat għandu jkun kumitat fis-sens tar-Regolament (UE) Nru 182/2011.

4. Fejn issir referenza għal dan il-paragrafu, għandu japplika l-Artikolu 4 tar-Regolament (UE) Nru 182/2011.

5. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.

6. Fejn issir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 4 tiegħu.

Artikolu 20

Miżuri eċċezzjonali b'applikazzjoni territorjali limitata

Fejn jirriżulta li l-kondizzjonijiet stabbiliti għall-adozzjoni tal-miżuri ta' salvagwardja jintlaħqu fi Stat Membru wieħed jew aktar tal-Unjoni, il-Kummissjoni, wara li tkun eżaminat soluzzjonijiet alternattivi, tista b'mod eċċezzjonali tawtorizza l-applikazzjoni ta' miżuri ta' sorveljanza jew salvagwardja limitati għal dak l-Istat Membru jew Stati Membri kkonċernati jekk tqis li dawk il-miżuri applikati f'dak il-livell huma aktar xierqa minn miżuri applikati fl-Unjoni kollha. Tali miżuri għandhom ikunu strettament limitati fit-tul ta' żmien u, sa fejn possibbli, ma għandhomx ifixklu l-funzjonament tas-suq intern.







KAPITOLU V

DIPOŻIZZJONIJIET PROĊEDURALI

Artikolu 21

Adattament għall-iżviluppi tekniċi

Il-Kummissjoni hija mogħtija s-setgħa li tadotta atti delegati skont l-Artikolu 22 rigward emendi tekniċi għall-Artikolu 6 u l-Artikoli 9 sa 20 li jistgħu jkunu meħtieġa minħabba differenzi bejn dan ir-Regolament u l-ftehimiet iffirmati b'applikazzjoni proviżorja jew konklużi skont l-Artikolu 218 tat-TFUE mar-reġjuni jew stati elenkati fl-Anness I.

Artikolu 22

Eżerċizzju tad-delega

1. Is-setgħa tal-adozzjoni ta' atti delegati hija mogħtija lill-Kummissjoni soġġett għall-kondizzjonijiet stabbiliti f'dan l-Artikolu.

2. Is-setgħa ta' adozzjoni ta' atti delegati msemmija fl-Artikolu 3 hija mogħtija lill-Kummissjoni għal perijodu ta' ħames snin mill-21 ta' Ġunju 2013. Is-setgħa tal-adozzjoni ta' atti delegati msemmija fl-Artikolu 2(2) u (3), l-Artikolu 4(3), l-Artikolu 5(3) u l-Artikolu 21 hija mogħtija lill-Kummissjoni għal perijodu ta' ħames snin mill-20 ta' Frar 2014. Il-Kummissjoni għandha tfassal rapport rigward id-delega tas-setgħa sa mhux iktar tard minn disa' xhur qabel ma jintemm il-perijodu ta' ħames snin. Id-delega tas-setgħa għandha tiġi estiża b'mod taċitu għal perijodi tal-istess tul, sakemm il-Parlament Ewropew jew il-Kunsill ma jopponux tali estensjoni mhux iktar tard minn tliet xhur qabel it-tmiem ta' kull perijodu.

3. Id-delega ta' setgħa msemmija fl-Artikolu 2(2) u (3), l-Artikolu 3, l-Artikolu 4(3), l-Artikolu 5(3) u l-Artikolu 21 tista' tiġi revokata fi kwalunkwe mument mill-Parlament Ewropew jew mill-Kunsill. Deċiżjoni ta' revoka għandha ttemm id-delega tas-setgħa speċifikata f'dik id-deċiżjoni. Għandha ssir effettiva fil-jum wara l-publikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f'data sussegwenti speċifikata fiha. Ma għandhiex taffettwa l-validità ta' kwalunkwe att delegat li jkun diġà fis-seħħ.

4. Qabel ma' tadotta att delegat, il-Kummissjoni għandha tikkonsulta esperti nominati minn kull Stat Membru skont il-prinċipji stabbiliti fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet.

5. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.

6. Att iddelegat adottat skont l-Artikolu 3, l-Artikolu 4(3), l-Artikolu 5(3) jew l-Artikolu 21 għandu jidħol fis-seħħ biss jekk il-Parlament Ewropew jew il-Kunsill ma jkunux oġġezzjonaw fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza dak il-perijodu, il-Parlament Ewropew u l-Kunsill ikunu t-tnejn informaw lill-Kummissjoni li mhumiex ser joġġezzjonaw. Dak il-perijodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill.

7. Att iddelegat adottat skont l-Artikolu 2(2) u (3) għandu jidħol fis-seħħ biss jekk ma jkunx hemm oġġezzjoni la mill-Parlament Ewropew u lanqas mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perijodu, il-Parlament Ewropew u l-Kunsill ikunu t-tnejn informaw lill-Kummissjoni li mhux ser joġġezzjonaw. Dak il-perijodu għandu jiġi estiż b'erba' xhur fuq inizjattiva tal-Parlament Ewropew jew tal-Kunsill.

Artikolu 23

Rapport

Il-Kummissjoni għandha tinkludi informazzjoni dwar l-implimentazzjoni ta' dan ir-Regolament fir-rapport annwali tagħha dwar l-applikazzjoni u l-implimentazzjoni ta' miżuri ta' difiża kummerċjali ppreżentat lill-Parlament Ewropew u lill-Kunsill skont l-Artikolu 22a tar-Regolament tal-Kunsill (KE) Nru 1225/2009 ( 4 ).







KAPITOLU VI

DISPOŻIZZJONIJIET FINALI

Artikolu 24

Tħassir

Ir-Regolament (KE) Nru 1528/2007 huwa mħassar.

Ir-referenzi għar-Regolament imħassar għandhom jiġu interpretati bħala referenzi għal dan ir-Regolament u għandhom jinqraw skont it-tabella ta' korrelazzjoni mniżżla fl-Anness IV.

Artikolu 25

Dħul fis-seħħ

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha.









ANNESS I

LISTA TA' REĠJUNI JEW STATI LI KKONKLUDEW IN-NEGOZJATI FIS-SENS TAL-ARTIKOLU 2(2)

ANTIGWA U BARBUDA

IL-COMMONWEALTH TAL-BAĦAMAS

IL-BARBADOS

IL-BELIŻE

IR-REPUBBLIKA TAL-BOTSWANA

IR-REPUBBLIKA TAL-CÔTE D'IVOIRE

IL-COMMONWEALTH TA' DOMINIKA

IR-REPUBBLIKA DOMINIKANA

IR-REPUBBLIKA TAL-FIĠI

IR-REPUBBLIKA TAL-GANA

IL-GRENADA

IR-REPUBBLIKA KOPERATTIVA TAL-GUJANA

IL-ĠAMAJKA

IR-REPUBLIKA TAL-KAMERUN

IR-REPUBBLIKA TAL-KENJA

▼M2

IR-RENJU TAL-LESOTO

▼B

IR-REPUBBLIKA TAL-MADAGASCAR

IR-REPUBBLIKA TAL-MAWRIZJU

▼M2

R-REPUBBLIKA TAL-MOZAMBIQUE

▼B

IR-REPUBBLIKA TAN-NAMIBJA

L-ISTAT INDIPENDENTI TAL-PAPWA GINEA ĠDIDA

IL-FEDERAZZJONI TA' SAINT KITTS U NEVIS

SANTA LUĊIJA

SAINT VINCENT u l-GRENADINI

▼M3

L-ISTAT INDIPENDENTI TA' SAMOA

▼B

IR-REPUBBLIKA TAS-SEYCHELLES

IR-REPUBBLIKA TAS-SURINAM

IR-RENJU TAS-SWAŻILAND

IR-REPUBBLIKA TA' TRINIDAD U TOBAGO

IR-REPUBBLIKA TAŻ-ŻIMBABWE









ANNESS II

Regoli ta' oriġini

RIGWARD ID-DEFINIZZJONI TAL-KUNĊETT TA' “PRODOTTI TA' ORIĠINI” U METODI TA' KOPERAZZJONI AMMINISTRATTIVA

TITOLU I: Dispożizzjonijiet Ġenerali Artikoli 1. Definizzjonijiet TITOLU II: Definizzjoni tal-kunċett ta' prodotti ta' oriġini Artikoli 2. Rekwiżiti ġenerali 3. Prodotti miksuba interament 4. Prodotti maħduma jew ipproċessati b'mod suffiċjenti 5. Operazzjonijiet ta' ħidma jew ta' pproċessar insuffiċjenti 6. Kumulazzjoni tal-oriġini 7. Unità ta' kwalifika 8. Aċċessorji, il-partijiet ta' rikambju u għodod 9. Settijiet 10. Elementi newtrali TITOLU III: Rekwiżiti territorjali Artikoli 11. Prinċipju tat-territorjalità 12. Trasport dirett 13. Wirjiet TITOLU IV: Prova tal-oriġini Artikoli 14. Rekwiżiti ġenerali 15. Proċedura għall-ħruġ ta' ċertifikat tal-moviment EUR.1 16. Ċertifikati tal-moviment EUR.1 maħruġa b'mod retrospettiv 17. Ħruġ ta' ċertifikat tal-moviment EUR.1 duplikat 18. Ħruġ ta' ċertifikati tal-moviment EUR.1 fuq il-bażi ta' prova tal-oriġini maħruġa jew magħmula preċedentement 19. Il-kundizzjonijiet biex issir dikjarazzjoni fuq fattura 20. Esportatur approvat 21. Validità tal-prova tal-oriġini 22. Proċedura għat-tranżitu 23. Preżentazzjoni tal-prova tal-oriġini 24. Importazzjoni gradwali 25. Eżenzjonijiet mill-prova tal-oriġini 26. Proċedura tal-informattiva għal skopijiet ta' kumulazzjoni 27. Dokumenti ġustifikattivi 28. Preservazzjoni tal-prova tal-oriġini u tad-dokumenti ġustifikattivi 29. Diskrepanzi u żbalji formali 30. Ammonti espressi f'euro TITOLU V: Arranġamenti dwar il-koperazzjoni amministrattiva Artikoli 31. Assistenza reċiproka 32. Verifika tal-prova tal-oriġini 33. Verifika tad-dikjarazzjonijiet tal-fornituri 34. Penali 35. Żoni ħielsa 36. Derogi TITOLU VI: Ceuta u Melilla Artikoli 37. Kundizzjonijiet speċjali TITOLU VII: Dispożizzjonijiet Finali Artikoli 38. Appendiċi INDIĊI APPENDIĊI APPENDIĊI 1: Noti introduttorji għal-lista fl'Appendiċi 2 APPENDIĊI 2: Lista tal-ħidma jew l-ipproċessar li jrid isir fuq materjali mhux ta' oriġini sabiex il-prodott manifatturat ikun jista' jikseb status ta' oriġini APPENDIĊI 2A: Derogi mil-lista tal-ħidma jew l-ipproċessar li jrid isir fuq materjali mhux ta' oriġini ta' oriġini sabiex il-prodott manifatturat ikun jista' jikseb status ta' oriġini, skont l-Artikolu 4 APPENDIĊI 3: Formola għaċ-ċertifikat tal-moviment EUR. 1 APPENDIĊI 4: Dikjarazzjoni fuq fattura APPENDIĊI 5A: Dikjarazzjoni tal-fornitur għall-prodotti li għandhom status ta' oriġini preferenzjali APPENDIĊI 5B: Dikjarazzjoni tal-fornitur għall-prodotti li ma għandhomx status ta' oriġini preferenzjali APPENDIĊI 6: Skeda informattiva APPENDIĊI 7: Prodotti li għalihom ma japplikax l-Artikolu 6(5) ta' dan l-Anness APPENDIĊI 8: Prodotti tas-sajd li temporanjament għalihom ma japplikax l-Artikolu 6(5) ta' dan l-Anness APPENDIĊI 9: Pajjiżi ġirien li qed jiżviluppaw APPENDIĊI 10: Prodotti li għalihom japplikaw id-dispożizzjonijiet tal-kumulazzjoni msemmija fl-Artikolu 2(2) u l-Artikolu 6(1) u (2) ta' dan l-Anness wara l-1 ta' Ottubru 2015 u li għalihom ma japplikawx id-dispożizzjonijiet tal-Artikolu 6(5), (9) u (12) ta' dan l-Annes APPENDIĊI 11: Prodotti li għalihom ma japplikawx id-dispożizzjonijiet tal-Artikoli 6(5), (9) u (12) ta' dan l-Anness APPENDIĊI 12: Pajjiżi u territorji extra-Ewropej







TITOLU I

DISPOŻIZZJONIJIET ĠENERALI

Artikolu 1

Definizzjonijiet

Għall-iskopijiet ta' dan l-Anness, japplikaw id-definizzjonijiet li ġejjin:

(a) “manifattura” ifisser kull tip ta' ħidma jew ipproċessar inkluż l-immuntar jew operazzjonijiet speċifiċi;

(b) “materjal” ifisser kull ingredjent, materja prima, komponent jew biċċa, li jintużaw fil-manifattura tal-prodott;

(c) “prodott” ifisser il-prodott li qed jiġi manifatturat, anki jekk hu maħsub għal użu aktar tard f'operazzjoni oħra ta' manifattura;

(d) “merkanzija” ifisser kemm il-materjali kif ukoll il-prodotti;

(e) “valur doganali” ifisser il-valur determinat skont il-Ftehim dwar l-implimentazzjoni tal-Artikolu VII tal-GATT 1994 (il-Ftehim tad-WTO dwar il-valutazzjoni doganali);

(f) “il-prezz tal-fabbrika” ifisser il-prezz imħallas għall-prodott kif joħroġ mill-fabbrika lill-fabbrikant li fl-impriża tiegħu tkun sar l-aħħar ħidma jew ipproċessar, bil-kundizzjoni li l-prezz jinkludi l-valur tal-materjali kollha użati, mingħajr l-ebda taxxa interna tkun, jew tista' tkun, imħallsa lura meta l-prodott miksub jiġi esportat;

(g) “valur tal-materjali” ifisser il-valur doganali fil-mument tal-importazzjoni tal-materjali mhux ta' oriġini li jintużaw, jew, jekk dan mhux magħruf u ma jistax jiġi aċċertat, l-ewwel prezz imħallas li jkun jista' jiġi aċċertat għall-materjali fit-territorju kkonċernat;

(h) “valur tal-materjali ta' oriġinital-oriġini” tfisser il-valur ta' tali materjali kif definit fil-punt (g) applikat mutatis mutandis;

(i) “valur miżjud” ifisser il-prezz tal-fabbrika mnaqqas bil-valur doganali tal-materjali li jkunu impurtati jew fl-Unjoni jew fl-Istati tal-AKP;

(j) “kapitoli” u “intestaturi” ifissru l-kapitoli u l-intestaturi (kodiċi b' erba' numri) użati fin-nomenklatura li tifforma s-Sistema Armonizzata għad-Deskrizzjoni u l-Kodifikar ta' Oġġetti, imsemmija f'dan l-Anness bħala “is-Sistema Armonizzata” jew “HS”;

(k) “Klassifikat” ifisser il-klassifikazzjoni ta' prodott jew materjal taħt intestatura partikolari;

(l) “kunsinna” ifisser prodotti li jew huma mibgħuta fl-istess ħin minn esportatur wieħed għal destinatarju wieħed jew ikunu koperti minn dokument tat-trasport wieħed li jkopri l-ġarr tagħhom mill-esportatur għad-destinatarju jew, fin-nuqqas ta' dokument bħal dan, minn fattura waħda;

(m) “territorji” tfissier territorji inkluż l-ibħra territorjali.

(n) “PTB” ifisser il-pajjiżi u t-territorji extra-Ewropej kif definitifl-Appendiċi 12.







TITOLU II

DEFINIZZJONI TAL-KUNĊETT TA' “PRODOTTI TA' ORIĠINI”

Artikolu 2

Rekwiżiti ġenerali

1. Għall-iskopijiet ta' dan ir-Regolament, il-prodotti li ġejjin għandhom jiġu kkunsidrati bħala prodotti li joriġinaw mill-Istati tal-AKP elenkati fl-Anness I, minn issa 'l quddiem, għall-iskopijiet ta' dan l-Anness, imsejħa “l-Istati tal-AKP”:

(a) prodotti miksuba interament fl-Istati tal-AKP fis-sens tal-Artikolu 3 ta' dan l-Anness;

(b) prodotti miksuba fl-Istati tal-AKP li jinkorporaw materjali li ma jkunux miksuba fis-sħiħ minn hemm, sakemm dawk il-materjali għaddew minn biżżejjed ħidma u pproċessar fl-Istati tal-AKP skont l-Artikolu 4 ta' dan l-Anness.

2. Għall-iskopijiet tal-implimentazzjoni tal-paragrafu 1, it-territorji tal-Istati tal-AKP għandhom jiġu kkunsidrati bħala territorju wieħed.

Prodotti ta' oriġini magħmula minn materjali miksuba fis-sħiħ jew maħduma jew ipproċessati biżżejjed fi tnejn jew aktar mill-Istati tal-AKP għandhom jiġu kkunsidrati bħala prodotti li joriġinaw mill-Istat tal-AKP fejn l-aħħar ħidma jew ipproċessar ikun seħħ, sakemm il-ħidma jew l-ipproċessar li jkun sar hemmhekk imur lil hinn mill-operazzjonijiet imsemmija fl-Artikolu 5 ta' dan l-Anness.

3. Għal prodotti elenkati fl-Appendiċi 10 id-dispożizzjonijiet tal-paragrafu 2 għandhom japplikaw biss wara l-1 ta' Ottubru 2015.

Artikolu 3

Prodotti miksuba fis-sħiħ

1. Dawn li ġejjin għandhom jiġu kkunsidrati bħala miksuba interament fl-Istati tal-AKP jew fl-Unjoni:

(a) prodotti minerali meħuda mill-ħamrija jew minn qiegħ il-baħar tagħhom;

(b) prodotti veġetali maħsuda hemmhekk;

(c) annimali ħajjin imwielda u mrobbija hemmhekk;

(d) prodotti minn annimali ħajjin imrobbija hemmhekk;

(e) prodotti miksuba permezz ta' kaċċa jew sajd li jsir hemmhekk;

(f) prodotti tal-akwakultura, inkluża l-marikultura, fejn il-ħut jitwieled u jittraba hemmhekk;

(g) prodotti tas-sajd fil-baħar u prodotti oħra li jittieħdu mill-baħar barra mill-ibħra territorjali bil-bastimenti tagħhom;

(h) prodotti magħmula abbord il-vapuri fabbriki esklużivament minn prodotti msemmija fil-punt (g);

(i) oġġetti użati miġbura hemmhekk li huma tajbin biss għall-irkupru tal-materji primi, inklużi tajers użati tajbin biss għat-tlaħħim mill-ġdid (retreading) jew għall-iskart;

(j) fdalijiet u skart li jirriżultaw mill-operazzjonijiet ta' manifattura li jsiru hemmhekk;

(k) prodotti estratti minn qiegħ il-baħar jew minn taħt qiegħ il-baħar barra mill-ibħra territorjali sakemm għandhom id-dritt esklużiv li jaħdmu dak il-qiegħ tal-baħar jew taħtu;

(l) oġġetti prodotti hemmhekk esklużivament minn prodotti speċifikati fil-punti (a) sa (k).

2. It-termini “il-bastimenti tagħhom” u “il-vapuri fabbriki tagħhom” fil-punti 1(g) sa (h) japplikaw biss għall-bastimenti u l-vapuri fabbriki li:

(a) huma rreġistrati fi Stat Membru jew fi Stat tal-AKP;

(b) jtajru bandiera ta' Stat Membru jew ta' Stat tal-AKP;

(c) jissodisfaw waħda minn dawn il-kundizzjonijiet li ġejjin:

(i) huma mill-inqas 50 % proprjetà ta' ċittadini ta' Stat tal-AKP jew Stat Membru; jew

(ii) huma l-proprjetà ta' kumpaniji li;

— għandhom l-uffiċċju prinċipali u l-post prinċipali tan-negozju tagħhom fi Stat tal-AKP jew fi Stat Membru; u

— huma mill-inqas 50 % proprjetà tal-Istat tal-AKP, entitajiet pubbliċi ta' dak l-Istat, ċittadini ta' dak l-Istat jew ta' Stat Membru.

3. Minkejja d-dispożizzjonijiet tal-paragrafu 2, l-Unjoni, fuq talba ta' Stat tal-AKP, għandha tirrikonoxxi li bastimenti chartered jew mikrija mill-Istat tal-AKP jkunu trattati bħala “il-bastimenti tagħhom” biex jieħdu sehem f'attivitajiet ta' sajd fiż-żona ekonomika esklużiva tiegħu taħt il-kundizzjonijiet li ġejjin:

(a) li l-Istat tal-AKP offra lill-Unjoni l-opportunità biex tinnegozja ftehim dwar is-sajd u l-Unjoni ma aċċettatx dik l-offerta;

(b) li l-kuntratt taċ-charter jew kiri kien aċċettat mill-Kummissjoni bħala li jipprovdi opportunitajiet adegwati biex tiġi żviluppata l-kapaċità tal-Istat tal-AKP li jistad għal rasu u b'mod partikolari bħala li jagħti lill-Istat tal-AKP ir-responsabbiltà għall-amministrazzjoni nawtika u kummerċjali tal-bastiment imqiegħed għad-dispożizzjoni tiegħu għal perjodu ta' żmien sinifikanti.

Artikolu 4

Prodotti maħduma jew ipproċessati b'mod suffiċjenti

1. Għall-finijiet ta' dan l-Anness, il-prodotti li ma jkunux miksuba interament għandhom jiġu kkunsidrati bħala maħduma jew ipproċessati b'mod suffiċjenti fl-Istati tal-AKP jew fl-Unjoni, meta l-kundizzjonijiet kif elenkati fl-Appendiċi 2 jew fl-Appendiċi 2A, ikunu sodisfatti. Dawk il-kundizzjonijiet jindikaw, għall-prodotti kollha koperti minn dan ir-Regolament, il-ħidma jew l-ipproċessar li għandu jsir fuq materjali mhux ta' oriġini li jintużaw fil-manifattura u japplikaw biss għal dawn il-materjali. Għalhekk, dan ifisser li jekk prodott, li kiseb status ta' oriġini billi ssodisfa l-kundizzjonijiet elenkati fil-lista jintuża fil-manifattura ta' prodott ieħor, il-kundizzjonijiet li japplikaw għall-prodott li jkun inkorporat fih ma għandhomx japplikaw għalih, u l-materjali mhux ta' oriġini li setgħu ntużaw fil-manifattura tiegħu ma jitqiesux.

2. Minkejja l-paragrafu 1, materjali mhux ta' oriġini li, skont il-kundizzjonijiet stabbiliti fl-Appenidiċijiet 2 u 2A, ma għandhomx jintużaw fil-manifattura ta' prodott speċifiku jistgħu madankollu jintużaw, sakemm:

(a) il-valur totali tagħhom ma jkunx iktar minn 15 % tal-prezz tal-fabbrika tal-prodott;

(b) l-ebda mill-perċentwali mogħtija fil-lista għall-valur massimu ta' materjali mhux ta' oriġini ma jinqabżu permezz tal-applikazzjoni ta' dan il-paragrafu;

Dan il-paragrafu ma għandux japplika għal prodotti li jaqgħu taħt il-Kapitoli 50 sa 63 tas-Sistema Armonizzata.

3.

(a) Minkejja l-paragrafu 1 u wara notifikazzjoni minn qabel lill-Kummissjoni Ewropea minn Stat tal-AKP tal-Paċifiku, prodotti tas-sajd ipproċessati tal-intestaturi 1604 u 1605 li jkunu pproċessati jew immanifatturati f'postijiet fuq l-art f'dak l-Istat minn materjali mhux ta' oriġini tal-intestatura 0302 jew 0303 li jiġu żbarkati f'port ta' dak l-Istat għandhom jiġu kkunsidrati bħala maħduma jew ipproċessati b'mod suffiċjenti għall-finijiet tal-Artikolu 2. In-notifika lill-Kummissjoni għandha tindika l-vantaġġi tal-iżvilupp għas-settur tas-sajd f'dak l-Istat, u għandha tinkludi l-informazzjoni neċessarja dwar l-ispeċi kkonċernati, il-prodotti li għandhom jiġu mmanifatturati kif ukoll indikazzjoni tal-kwantitajiet rispettivi involuti.

(b) Rapport lill-Unjoni dwar l-implimentazzjoni tal-punt (a) għandu jitfassal mill-Istat tal-AKP tal-Paċifiku sa mhux aktar tard minn tliet snin wara n-notifikazzjoni.

(c) Il-punt (a) għandu japplika bla ħsara għal miżuri sanitarji u fitosanitarji li jkunu fis-seħħ fl-Unjoni, għal konservazzjoni effettiva u ġestjoni sostenibbli ta' riżorsi tal-ħut u għal appoġġ biex ikunu miġġielda attivitajiet ta' sajd illegali, mhux rappurtati u mhux regolati fir-reġjun.

4. Il-paragrafi 1, 2 u 3 għandhom japplikaw ħlief kif stipulat fl-Artikolu 5.

Artikolu 5

Operazzjonijiet ta' ħdim jew ipproċessar insuffiċjenti

1. Mingħajr preġudizzju għall-paragrafu 2, l-operazzjonijiet li ġejjin għandhom jiġu kkunsidrati bħala ħdm jew ipproċessar insuffiċjenti sabiex jingħata l-istatus ta' prodotti ta' oriġini, kemm jekk ir-rekwiżiti tal-Artikolu 4 jkunu sodisfatti u kemm jekk le:

(a) il-preservazzjoni tal-operazzjonijiet biex jiġi żgurat li l-prodotti jibqgħu f'kundizzjoni tajba matul it-trasport u l-ħażna (il-ventilazzjoni, it-tifrix, it-tnixxif, it-tkessiħ, it-tqegħid fil-melħ, id-dijossidu tas-sulfur jew soluzzjonijiet oħra prodotti mill-ilma, it-tneħħija ta' partijiet danneġġjati, u operazzjonijiet simili;

(b) operazzjonijiet sempliċi li jikkonsistu fit-tneħħija ta' trab, it-tinqija jew l-għarbil, l-issortjar, il-klassifikazzjoni, it-tqabbil (inkluż il-formazzjoni ta' settijiet ta' oġġetti), il-ħasil, iż-żbigħ, it-tqattigħ;

(c) bidliet fl-ippakkjar u t-tqattigħ u l-immuntar ta' pakketti;

(d) it-tqegħid sempliċement fi fliexken, flaskijiet, basktijiet, bagalji, kaxxi, tqegħid fuq tavli jew planek, eċċ, u l-operazzjonijiet sempliċi ta' ippakkjar l-oħra kollha;

(e) it-twaħħil ta' marki, tabelli u sinjali oħra li jiddistingwu, fuq il-prodotti jew l-ippakkjar tagħhom;

(f) it-taħlit sempliċi ta' prodotti, kemm jekk ta' tipi differenti u kemm jekk le; it-taħlit ta' zokkor ma' kwalunkwe tip ieħor ta' materjal;

(g) l-immuntar sempliċi ta' biċċiet li jagħmlu prodott sħiħ;

(h) żewġ operazzjonijiet jew iktar speċifikati fil-punti (a) sa (g) magħquda flimkien;

(i) il-qatla tal-annimali;

(j) tneħħija tal-ħliefa, ibbliċjar parzjali jew totali, ippolixjar u ggleżjar ta' ċereali u ross;

(k) operazzjonijiet biex jingħata l-kulur liz-zokkor jew biex ikunu ffurmati zokkriet; tħin parzjali jew totali taz-zokkor;

(l) tqaxxir, tneħħija tal-għadma u l-qoxra ta' frott, lewż u ħxejjex.

2. L-operazzjonijiet kollha li jsiru jew fl-Istati tal-AKP jew fl-Unjoni fuq prodott speċifiku għandhom jiġu kkunsidrati flimkien meta jkun qiegħed jiġi ddeterminat jekk il-ħidma jew l-ipproċessar li jkun sar fuq dak il-prodott jitqiesx bħala insuffiċjenti skont il-paragrafu 1.

Artikolu 6

Kumulazzjoni tal-oriġini

Kumulazzjoni mal-PTB u l-Unjoni

1. Materjali li joriġinaw fl-Unjoni jew fil-PTB għandhom jiġu kkunsidrati bħala materjali li joriġinaw fl-Istati tal-AKP meta jiġu nkorporati f'prodott li jinkiseb hemmhekk. Ma għandux ikun neċessarju li materjali ta' dak it-tip ikunu għaddew minn ħidma jew ipproċessar suffiċjenti, sakemm ikunu għaddew minn ħidma jew ipproċessar li jmorru lil hinn minn dak imsemmi fl-Artikolu 5.

2. Ħdim u pproċessar li jsir fl-Unjoni jew fil-PTB għandhom jiġu kkunsidrati daqs li kieku saru fl-Istati tal-AKP, meta l-materjali sussegwentement jinħadmu jew jiġu pproċessati fl-Istati tal-AKP b'mod li jmur lil hinn minn dak imsemmi fl-Artikolu 5.

3. Bl-għan li jkun iddeterminat jekk il-prodotti joriġinawx fil-PTB, id-dispożizzjonijiet ta' dan l-Anness għandhom japplikaw mutatis mutandis.

4. Għall-prodotti elenkati fl-Appendiċi 10, id-dispożizzjonijiet ta' dan l-Artikolu għandhom japplikaw biss wara l-1 ta' Ottubru 2015.

Kumulazzjoni mal-Afrika t'Isfel

5. Suġġett għad-dispożizzjonijiet tal-paragrafi 6, 7, 8 u 11, materjali li joriġinaw fl-Afrika t'Isfel għandhom jiġu kkunsidrati daqs li kieku oriġinaw fl-Istati tal-AKP meta jkunu inkorporati f'prodott miksub hemmhekk kemm-il darba jkunu nħadmu jew ġew ipproċessati b'mod li jmur lil hinn minn dak stipulat fl-Artikolu 5. Ma għandux ikun neċessarju li materjali ta' dak it-tip ikunu għaddew minn ħidma jew ipproċessar suffiċjenti.

6. Prodotti li jkunu kisbu status ta' oriġini skont il-paragrafu 5 jibqgħu għandhom ikunu kkunsidrati bħala prodotti li joriġinaw fl-Istati tal-AKP meta l-valur miżjud hemmhekk ikun iktar mill-valur tal-materjali użati li joriġinaw fl-Afrika t'Isfel. Fin-nuqqas ta' dak, il-prodotti kkonċernati għandhom jitqiesu li joriġinaw fl-Afrika t'Isfel. Fl-allokazzjoni tal-oriġini, materjali li joriġinaw fl-Afrika t'Isfel li jkunu nħadmu jew ġew ipproċessati b'mod suffiċjenti fl-Istati tal-AKP ma għandhomx jkunu kkunsidrati.

7. Il-kumulazzjoni stipulata fil-paragrafu 5 ma għandhiex tapplika għall-prodotti elenkati fl-Appendiċi 7, 10 u 11.

8. Il-kumulazzjoni stipulata fil-paragrafu 5 għandha tapplika għall-prodotti elenkati fl-Appendiċi 8 biss meta jkunu ġew eliminati t-tariffi fuq dawk il-prodotti fil-qafas tat-TDCA. Il-Kummissjoni Ewropea għandha tippubblika f'Il-Ġurnal Uffiċjali tal-Unjoni Ewropea (Serje C) id-data li fiha l-kundizzjonijiet ta' dan il-paragrafu jkunu ġew sodisfati.

9. Mingħajr preġudizzju għall-paragrafi 7 u 8, il-ħidma u l-ipproċessar li jsir fl-Afrika t'Isfel għandhom jiġu kkunsidrati bħala li saru fi Stat Membru ieħor tal-Unjoni Doganali tal-Afrika t'Isfel (SACU), billi jkun Stat tal-AKP, meta l-materjali jgħaddu minn ħidma jew ipproċessar sussegwenti f'dak l-Istat Membru l-ieħor tas-SACU.

10. Mingħajr preġudizzju għall-paragrafi 7 u 8 u fuq talba tal-Istati tal-AKP, il-ħidma u l-ipproċessar li jsir fl-Afrika t'Isfel, għandhom jitqiesu daqs li kieku jkunu saru fl-Istati tal-AKP, meta l-materjali jinħadmu u jiġu pproċessati sussegwentement fi Stat tal-AKP fil-kuntest ta' ftehim ta' integrazzjoni ekonomika reġjonali.

11. It-talbiet tal-Istati tal-AKP għandhom jiġu deċiżi skont il-proċedura ta' eżami imsemmija fl-Artikolu 19(5) ta' dan ir-Regolament.

12. Il-kumulazzjoni stipulata fil-paragrafu 5 tista' tkun applikata biss fejn il-materjali użati mill-Afrika t'Isfel ikunu kisbu status ta' prodotti ta' oriġini permezz ta' applikazzjoni tar-regoli tal-oriġini identiċi għal dawk elenkati f'dan l-Anness. Il-kumulazzjoni stipulata fil-paragrafi 9 u 10 tista' tkun applikata biss b'applikazzjoni tar-regoli ta' oriġini identiċi għal dawk stipulati f'dan l-Anness.

Kumulazzjoni ma' pajjiżi ġirien li qegħdin jiżviluppaw

13. Fuq talba tal-Istati tal-AKP, materjali li joriġinaw f'pajjiż ġar li qiegħed jiżviluppa, li m'huwiex Stat tal-AKP, li jappartjeni għal entità ġeografika koerenti, għandhom ikunu kkunsidrati bħala materjali li joriġinaw fl-Istati tal-AKP meta jkunu nkorporati fi prodott miksub hemmhekk. Ma għandux ikun meħtieġ li materjali ta' dik ix-xorta jkunu nħadmu jew ikunu ġew ipproċessati b'mod suffiċjenti, sakemm:

— Ii-ħidma jew l-ipproċessar li jkunu saru fl-Istat tal-AKP ikunu iktar mill-operazzjonijiet elenkati fl-Artikolu 5;

— l-Istati tal-AKP, l-Unjoni u l-pajjiżi l-oħra kkonċernati jkunu kkonkludew ftehim dwar proċeduri amministrattivi adegwati li jiżguraw li dan il-paragrafu jiġi implimentat korrettament.

Dan il-paragrafu ma għandux japplika għal prodotti tat-tonn ikklassifikati taħt il-Kapitolu 3 jew 16 tas-Sistema Armonizzata u għal prodotti tar-ross taħt l-intestatura tariffarja 1006 .

Sabiex jiġi determinat jekk il-prodotti oriġinawx mill-pajjiżi ġirien li qed jiżviluppaw, għandhom japplikaw id-dispożizzjonijiet ta' dan l-Anness.

It-talbiet tal-Istati tal-AKP għandhom jiġu deċiżi skont il-proċedura ta' eżami msemmija fl-Artikolu 19(5) ta' dan ir-Regolament. Dawk id-deċiżjonijiet għandhom ukoll jidentifikaw il-prodotti li fir-rigward tagħhom mhux permessa il-kumulazzjoni stipulata f'dan il-paragrafu.

Artikolu 7

Unità ta' kwalifika

1. L-unità li trid titqies għall-applikazzjoni tad-dispożizzjonijiet ta' dan l-Anness għandha tkun l-prodott partikolari li huwa kkunsidrat bħala l-unità bażika meta tiġi determinata l-klassifikazzjoni billi tintuża n-nomenklatura tas-Sistema Armonizzata.

Dan ifisser li:

(a) meta prodott kompost minn grupp jew muntatura ta' artikoli jiġi kklassifikat taħt it-termini tas-Sistema Armonizzata f'intestatura waħdanija, il-prodott sħiħ għandu jifforma l-unità ta' kwalifika;

(b) meta kunsinna tikkonsisti f'għadd ta' prodotti identiċi kklassifikati taħt l-istess intestatura tas-Sistema Armonizzata, kull prodott għandu jittieħed individwalment meta jiġu applikati d-dispożizzjonijiet ta' dan l-Anness.

2. Fejn, taħt ir-Regola Ġenerali 5 tas-Sistema Armonizzata, l-ippakkjar ikun inkluż mal-prodott għall-iskopijiet ta' klassifikazzjoni, huwa għandu jiġi inkluż fid-determinazzjoni tal-oriġini.

Artikolu 8

Aċċessorji, partijiet ta' rikambju u għodod

L-aċċessorji, il-partijiet ta' rikambju u l-għodod li jintbagħtu ma' biċċa tagħmir, magna, apparat jew vettura, li huma parti mit-tagħmir normali u inklużi fil-prezz tagħhom jew li m'humiex fatturati separatament, għandhom jitqiesu bħala biċċa waħda mal-biċċa tagħmir, magna, apparat jew vettura kkonċernati.

Artikolu 9

Settijiet

Is-settijiet, kif definiti fir-Regola Ġenerali 3 tas-Sistema Armonizzata, għandhom jitqiesu bħala ta' oriġini meta l-prodotti tal-komponenti kollha huma ta' oriġini. Madankollu, meta sett ikun kompost minn prodotti ta' oriġini u oħrajn mhux ta' oriġini, is-sett sħiħ għandu jitqies bħala ta' oriġini, sakemm il-valur tal-prodotti mhux ta' oriġini ma njkunx iktar minn 15 % tal-prezz tal-fabbrika tas-sett.

Artikolu 10

Elementi newtrali

Sabiex jiġi ddeterminat jekk prodott huwiex prodott ta' oriġini, ma għandux ikun neċessarju li tkun iddeterminata l-oriġini tal-elementi li ġejjin, li jistgħu jintużaw fil-manifattura tiegħu:

(a) l-enerġija u l-fjuwil;

(b) l-impjant u t-tagħmir;

(c) Il-makkinarji u l-għodod;

(d) l-oġġetti li ma jidħlux u li m'humiex intiżi li jidħlu fil-kompożizzjoni finali tal-prodott.







TITOLU III

REKWIŻITI TERRITORJALI

Artikolu 11

Prinċipju tat-territorjalità

1. Ħlief kif previst fl-Artikolu 6, il-kundizzjonijiet għall-kisba ta' status ta' oriġini stipulati fit-Titolu II għandhom jiġu ssodisfati mingħajr interruzzjoni fl-Istati tal-AKP.

2. Ħlief kif previst fl-Artikolu 6, jekk oġġetti ta' oriġini esportati mill-Istati tal-AKP, mill-Unjoni jew mill-PTB lejn pajjiż ieħor jiġulura, dawk l-oġġetti għandhom jiġu kkunsidrati bħala mhux ta' oriġini, sakemm ma jkunx jista' jintwera b'mod sodisfaċenti għall-awtoritajiet doganali li:

(a) l-oġġetti li jiġu lura huma l-istess oġġetti li ġew esportati; u

(b) ma għaddewx minn operazzjoni lil hinn minn dak li hu meħtieġ biex jinżammu f'kundizzjoni tajba waqt li kienu f'dak il-pajjiż jew waqt li kienu qegħdin jiġu esportati.

Artikolu 12

Trasport dirett

1. It-trattament preferenzjali previst f'dan ir-Regolament għandu japplika biss għal prodotti, li jissodisfaw ir-rekwiżiti ta' dan l-Anness, li huma ttrasportati direttament bejn it-territorju tal-Istati tal-AKP, tal-Unjoni, tal-PTB jew tal-Afrika t'Isfel għall-iskopijiet tal-Artikolu 6 mingħajr ma jidħlu f'territorji oħra. Madankollu, prodotti f' kunsinna waħda biss jistgħu jiġu trasportati minn territorji oħrajn flimkien ma', jekk ikun hemm l-okkażjoni, ġarr minn stat għal ieħor jew ħażna temporanja f'dawk it-territorji, sakemm jibqgħu taħt is-sorveljanza tal-awtoritajiet doganali fil-pajjiż ta' tranżitu jew ħażna u ma jgħaddux minn operazzjonijiet ħlief ta' ħatt, tagħbija mill-ġdid jew kwalunkwe operazzjoni bl-għan li jinżammu f'kundizzjoni tajba.

Prodotti ta' oriġini jistgħu jkunu ttrasportati permezz ta' pipeline tul it-territorju ħlief dak ta' Stat tal-AKP jew tal-Unjoni.

2. Prova li l-kundizzjonijiet imniżżla fil-paragrafu 1 ġew sodisfatti għandhom jiġu pprovduti lill-awtoritajiet doganali tal-pajjiż importatur billi jiġi ppreżentat:

(a) dokument ta' trasport wieħed li jkopri l-passaġġ mill-pajjiż esportatur għall-pajjiż ta' tranżitu; jew

(b) ċertifikat maħruġ mill-awtoritajiet doganali tal-pajjiż ta' tranżitu:

(i) li jagħti deskrizzjoni eżatta tal-prodotti;

(ii) li juri d-dati ta' meta nħattew u tgħabbew mill-ġdid il-prodotti u, fejn japplika, l-ismijiet tal-vapuri, jew il-mezzi l-oħrajn tat-trasport użati; u

(iii) li jiċċertifika l-kundizzjonijiet li taħthom il-prodotti baqgħu fil-pajjiż ta' tranżitu;

jew

(c) fin-nuqqas, kwalunkwe dokumenti ġustifikattiv.

Artikolu 13

Wirjiet

1. Prodotti ta' oriġini, mibgħuta minn Stat tal-AKP għal wirja f'pajjiż jew territorju li mhuiex wieħed minn dawk imsemmija fl-Artikolu 6 u mibjugħa wara l-wirja għall-importazzjoni fil-Unjoni għandhom jibbenefikaw fl-istadju tal-importazzjoni mid-dispożizzjonijiet ta' dan ir-Regolament sakemm jintwera għas-sodisfazzjon tal-awtoritajiet doganali li:

(a) l-esportatur ikun ikkonsenja dawk il-prodotti minn Stat tal-AKP lejn il-pajjiż jew territorju fejn ssir il-wirja u jkun esibihom hemmhekk;

(b) il-prodotti jkunu nbiegħu jew ċeduti b'mod ieħor mill-esportatur favur destinatarju fl-Unjoni;

(c) il-prodotti jkunu kkunsinnati waqt il-wirja jew immedjatament wara fl-istat li jkunu mibgħuta għall-wirja; u

(d) il-prodotti ma jkunux, miż-żmien li jkunu kkunsinnati għall-esibizzjoni, intużaw għal skopijiet oħra ħlief biex jiġu esposti fil-wirja.

2. Għandha tinħareġ prova tal-oriġini jew tiġi magħmula skont id-dispożizzjonijiet tat-Titolu IV u ppreżentata lill-awtoritajiet doganali tal-pajjiż importatur bil-mod normali. L-isem u l-indirizz tal-wirja għandhom ikunu indikati fuqha. Fejn meħtieġ, tista' tkun meħtieġa prova ddokumentata addizzjonali tal-kundizzjonijiet li bihom ġew esibiti.

3. Il-paragrafu 1 għandu japplika għal kull wirja kummerċjali, industrijali, agrikola u tas-snajja', fiera jew kull tip ta' wirja jew mostra pubblika simili li m'hijiex organizzata għal skopijiet privati fi ħwienet jew postijiet kummerċjali bl-iskop li jinbiegħu prodotti barranin, u waqt liema wirja l-prodotti jibqgħu taħt il-kontroll doganali.







TITOLU IV

PROVI TAL-ORIĠINI

Artikolu 14

Rekwiżiti ġenerali

1. Prodotti li joriġinaw fl-Istati tal-AKP, mal-importazzjoni fl-Unjoni għandhom jibbenefikaw mid-dispożizzjonijiet ta' dan ir-Regolament meta jippreżentaw wieħed minn dawn li ġejjin:

(a) ċertifikat tal-moviment EUR.1, li hemm mudell tiegħu fl-Appendiċi 3; jew

(b) fil-każijiet speċifikati fl-Artikolu 19(1), dikjarazzjoni, minn issa 'l quddiem imsejħa “id-dikjarazzjoni fuq fattura”, li tingħata mill-esportatur fuq fattura, nota ta' konsenja jew kwalunkwe dokument kummerċjali ieħor li jiddeskrivi l-prodotti kkonċernati f'dettall suffiċjenti li dawn jistgħu jkunu identifikati. It-test ta-ddikjarazzjoni fuq fattura tidher fl-Appendiċi 4

2. Minkejja l-paragrafu 1, prodotti ta' oriġini skont is-sens ta' dan l-Anness, fil-każijiet speċifikati fl-Artikolu 25, għandhom jibbenefikaw mid-dispożizzjonijiet ta' dan ir-Regolament mingħajr ma jkun meħtieġ li jkunu ppreżentati d-dokumenti msemmija f'dak il-paragrafu.

Artikolu 15

Proċedura għall-ħruġ ta' ċertifikat tal-moviment EUR.1

1. Iċ-ċertifikat tal-moviment EUR.1 għandu jinħareġ mill-awtoritajiet doganali tal-pajjiż esportatur meta ssir l-applikazzjoni bil-miktub mill-esportatur jew, taħt ir-responsabbiltà tal-esportatur, mir-rappreżentant awtorizzat tal-esportatur.

2. Għal dak l-iskop, l-esportatur jew ir-rappreżentant awtorizzat tal-esportatur għandhom jimlew kemm iċ-ċertifikat tal-moviment EUR.1 kif ukoll il-formola ta' applikazzjoni, li hemm mudell tagħhom fl-Appendiċi 3. Dawk il-formoli għandhom jiġu kkompletati skont id-dispożizzjonijiet ta' dan l-Anness. Jekk jinkitbu bl-idejn, għandhom jimtlew bl-inka u b'ittri kapitali. Id-deskrizzjoni tal-prodotti għandha tingħata fil-kaxxa riservata għal dak il-għan mingħajr ma jitħallew linji vojta. Fejn il-kaxxa ma timteliex kollha, għandha ssir linja orizzontali taħt l-aħħar linja tad-deskrizzjoni, u l-ispazju vojt jiġi ngassat.

3. L-esportatur li japplika għall-ħruġ ta' ċertifikat tal-moviment EUR.1 għandu jkun lest biex jippreżenta fi kwalunkwe ħin, fuq talba tal-awtoritajiet doganali tal-Istat tal-AKP esportatur fejn jinħareġ iċ-ċertifikat tal-moviment EUR.1, id-dokumenti kollha xierqa li jippruvaw li l-prodotti kkonċernati għandhom status ta' oriġini u li r-rekwiżiti l-oħra ta' dan l-Anness ġew sodisfatti.

4. Għandu jinħareġ ċertifikat tal-moviment EUR.1 mill-awtoritajiet doganali tal-Istat tal-AKP esportatur jekk il-prodotti kkonċernati jistgħu jitqiesu bħala prodotti ta' oriġini fl-Istati tal-AKP jew f'wieħed mill-pajjiżi jew territorji l-oħra msemmija fl-Artikolu 6 u jissodisfaw ir-rekwiżiti l-oħra ta' dan l-Anness.

5. L-awtoritajiet doganali li jawtorizzaw il-ħruġ għandhom jieħdu l-passi kollha meħtieġa biex jivverifikaw li l-prodotti għandhom status ta' oriġini u li r-rekwiżiti l-oħra ta' dan l-Anness ġew sodisfatti. Għal dak il-għan, għandu jkollhom id-dritt jitolbu kull prova u jagħmlu kull tip ta' spezzjoni tal-kotba tal-esportatur jew kull xorta ta' kontroll ieħor li jikkunsidraw xieraq. L-awtoritajiet doganali li jawtorizzaw il-ħruġ għandhom jiżguraw ukoll li l-formoli msemmija fil-paragrafu 2 jimtlew. B'mod partikolari, għandhom jikkontrollaw li l-ispazju rriservat għad-deskrizzjoni tal-prodotti jkun imtela b'mod li jeskludi kull possibiltà ta' żidiet qarrieqa.

6. Id-data tal-ħruġ taċ-ċertifikat tal-moviment EUR.1 għandha tkun indikata fil-kaxxa 11 taċ-ċertifikat.

7. Iċ-certifikat tal-moviment EUR.1 għandu jinħareġ mill-awtoritajiet doganali u jitqiegħed għad-dispożizzjoni tal-esportatur malli l-esportazzjoni attwali tkun saret jew tkun ċerta.

Artikolu 16

Ċertifikati tal-moviment EUR.1 maħruġ b'mod retrospettiv

1. Minkejja l-Artikolu 15(7), ċertifikat tal-moviment EUR.1 jista' b'mod eċċezzjonali jinħareġ wara l-esportazzjoni tal-prodotti li għalihom ikun jirreferi jekk:

(a) ma jkunx inħareġ fiż-żmien tal-esportazzjoni minħabba żbalji jew ommissjonijiet involontarji jew ċirkustanzi speċjali; jew

(b) jintwera b'mod sodisfaċenti lill-awtoritajiet doganali li kien inħareġ ċertifikat tal-moviment EUR.1 iżda ma kienx aċċettat waqt l-importazzjoni minħabba raġunijiet tekniċi.

2. Għall-implimentazzjoni tal-paragrafu 1, l-esportatur għandu jindika fl-applikazzjoni l-post u d-data tal-esportazzjoni tal-prodotti li għalihom jirreferi ċ-ċertifikat tal-moviment EUR.1, u jagħti r-raġunijiet għal dik it-talba.

3. L-awtoritajiet doganali jistgħu joħorġu ċertifikat tal-moviment EUR.1 b'mod retrospettiv biss wara li jkunu vverifikaw li l-informazzjoni mogħtija fl-applikazzjoni tal-esportatur tikkonforma ma' dik li hemm fil-fajl korrispondenti.

4. Ċertifikati tal-moviment EUR.1 maħruġa b'mod retrospettiv għandhom ikunu endorsjati bil-frasi li ġejja:

“ISSUED RETROACTIVELY”

5. L-endorsjar imsemmi fil-paragrafu 4 għandu jiddaħħal fil-kaxxa 7 tac-ċertifikat tal-moviment EUR.1.

Artikolu 17

Ħruġ ta' ċertifikat tal-moviment EUR.1 duplicate

1. F'każ ta' serq, telf jew qerda ta' ċertifikat tal-moviment EUR.1, l-esportatur jista' japplika lill-awtoritajiet doganali li ħarġuh għal kopja duplikata maħruġa fuq bażi tad-dokumenti tal-esportazzjoni fil-pussess tagħhom.

2. Il-kopja dupplikata maħruġa b'dan il-mod għandha tiġi endorsjata bil-kliem li ġej:

“DUPLICATE”

3. L-endorsjar imsemmi fil-paragrafu 2 għandu jiddaħħal fil-kaxxa 7 taċ-ċertifikat tal-moviment EUR.1 duplikat.

4. Idduplikat, li għandu jkollhu fuqu d-data tal-ħruġ taċ-ċertifikat tal-movement EUR.1 oriġinali, għandu jkun validu minn dik id-data.

Artikolu 18

Ħruġ ta' ċertifikati tal-moviment EUR.1 fuq bażi ta' prova tal-oriġini maħruġa jew magħmula preċedentement

Meta prodotti ta' oriġini jitqiegħdu taħt il-kontroll ta' uffiċċju doganali fi Stat tal-AKP jew fl-Unjoni, għandu jkun possibbli li l-prova tal-oriġini oriġinali jiġu sostitwiti b'ċertifikati tal-moviment EUR.1 jew b'iktar minn ċertifikat wieħed, bil-għan li dawk il-prodotti jintbagħtu kollha jew ftit minnhom x'imkien ieħor fl-Istati tal-AKP jew fl-Unjoni. Iċ-ċertifikati jew ċertifikati ta' movement EUR.1 sostitutivi għandhom jinħarġu mill-uffiċċju doganali li fil-kontroll tiegħu ikunu tqiegħdu l-prodotti.

Artikolu 19

Kundizzjonijiet biex issir dikjarazzjoni fuq fattura

1. Dikjarazzjoni fuq fattura kif imsemmija fil-punt (b) tal-Artikolu 14(1) tista' ssir:

(a) minn esportatur approvat skont l-Artikolu 20; jew

(b) minn esportatur għal kull kunsinna li tikkonsisti f'pakkett wieħed jew aktar li fihom prodotti ta' oriġini li l-valur totali tagħhom jkunx iktar minnma jkunx iktar minn EUR 6 000 .

2. Tista' ssir dikjarazzjoni fuq fattura jekk il-prodotti kkonċernati jistgħu jiġu kkunsidrati bħala prodotti li joriġinaw fl-Istati tal-AKP jew f'wieħed mill-pajjiżi jew territorji l-oħra msemmija fl-Artikolu 6 u jissodisfaw ir-rekwiżiti l-oħra ta' dan l-Anness.

3. L-esportatur li jagħmel dikjarazzjoni fuq fattura għandu jkun lest biex jissottometti fi kwalunkwe ħin, fuq talba tal-awtoritajiet doganali tal-pajjiż esportatur, kull dokument xieraq li juri l-istatus ta' oriġini tal-prodotti kkonċernati kif ukoll li juri li ġew sodisfatti r-rekwiżiti l-oħra ta' dan l-Anness.

4. Dikjarazzjoni fuq fattura għandha ssir mill-esportatur billi jittajpja, jittimbra jew jistampa fuq il-fattura, fuq in-nota ta' konsenja jew fuq id-dokument kummerċjali ieħor, id-dikjarazzjoni, li t-test tagħha jidher fl-Appendiċi 4, billi juża waħda mill-verżjonijiet lingwistiċi mniżżla f'dak l-Appendiċi u skont id-dispożizzjonijiet tal-liġi domestika tal-pajjiż esportatur. Jekk id-dikjarazzjoni għandha tkun miktuba bl-idejn, għandha tinkiteb bl-inka u b'ittri kapitali.

5. Id-dikjarazzjonijiet fuq fattura għandu jkollhom il-firma oriġinali tal-esportatur bil-miktub. Madankollu, esportatur approvat skont l-Artikolu 20 ma għandux ikun obbligat li jiffirma dawk id-dikjarazzjonijiet sakemm jimpenja ruħu bil-miktub mal-awtoritajiet doganali tal-pajjiż esportatur li jaċċetta r-responsabbiltà kollha għal kull dikjarazzjoni fuq fattura li tidentifikah daqs li kieku kienet iffirmata bil-miktub minnu.

6. Tista' ssir dikjarazzjoni fuq fattura mill-esportatur meta l-prodotti li tagħmel referenza għalihom ikunu esportati, jew wara l-esportazzjoni b'kundizzjoni li tkun ippreżentata fil-pajjiż importatur sa mhux aktar minn sentejn wara l-importazzjoni tal-prodotti li tagħmel referenza għalihom.

Artikolu 20

Esportatur approvat

1. L-awtoritajiet doganali tal-pajjiż esportatur jistgħu jawtorizzaw kull esportatur li jagħmel kunsinni frekwenti ta' prodotti skont id-dispożizzjonijiet ta' dan ir-Regolament biex jagħmel dikjarazzjonijiet fuq fattura irrispettivament mill-valur tal-prodotti kkonċernati. Esportatur li jkun qiegħed ifittex li jikseb awtorizazzjoni bħal din għandu jagħti, b'mod sodisfaċenti, lill-awtoritajiet doganali l-garanziji kollha neċessarji biex ikun ivverifikat l-istatus ta' oriġini tal-prodotti kif ukoll li r-rekwiżiti l-oħra ta' dan l-Anness ġew sodisfatti.

2. L-awtoritajiet doganali tal-pajjiż esportatur jistgħu jagħtu l-istatus ta' esportatur approvat suġġett għal kwalunkwe kundizzjonijiet li huma jikkunsidraw xierqa.

3. L-awtoritajiet doganali tal-pajjiż esportatur għandhom jagħtu lill-esportatur approvat numru ta' awtorizzazzjoni doganali li għandu jidher fuq id-dikjarazzjoni fuq fattura.

4. L-awtoritajiet doganali tal-pajjiż esportatur għandhom jikkontrollaw l-użu tal-awtorizzazzjoni mill-esportatur approvat.

5. L-awtoritajiet doganali tal-pajjiż esportatur jistgħu jirtiraw l-awtorizzazzjoni fi kwalunkwe ħin. Huma għandhom jirtirawha meta l-esportatur approvat ma jkomplix jagħti l-garanziji msemmija fil-paragrafu 1, ma jissodisfax il-kundizzjonijiet imsemmija fil-paragrafu 2 jew inkella jagħmel użu skorrett mill-awtorizzazzjoni.

Artikolu 21

Validità ta' prova tal-oriġini

1. Prova tal-oriġini għandha tkun valida għal għaxar xhur mid-data tal-ħruġ fil-pajjiż esportatur u għandha tkun ippreżentata fil-perjodu msemmi lill-awtoritajiet doganali tal-pajjiż importatur.

2. Il-provi tal-oriġini li huma ppreżentati lill-awtoritajiet doganali tal-pajjiż importatur wara d-data finali għall-preżentazzjoni speċifikata fil-paragrafu 1 jistgħu jiġu aċċettati bil-għan li jkun applikat trattament preferenzjali, fejn in-nuqqas li jiġu ppreżentati dawk id-dokumenti sad-data finali stabbilita jkun dovut għal ċirkustanzi eċċezzjonali.

3. F'każijiet oħra ta' preżentazzjoni tardiva, l-awtoritajiet doganali tal-pajjiż importatur jistgħu jaċċettaw il-provi tal-oriġini fejn il-prodotti ġew ippreżentati qabel id-data finali msemmija.

Artikolu 22

Proċedura għat-tranżitu

Meta l-prodotti jidħlu fi Stat tal-AKP li ma jkunx il-pajjiż minn fejn joriġinaw, għandu jibda jiddekorri perjodu ta' validità addizzjonali ta' erba' xhur mid-data li fiha l-awtoritajiet doganali fil-pajjiż ta' tranżitu jniżżlu l-informazzjoni li ġejja fil-kaxxa 7 taċ-ċertifikat tal-moviment EUR.1:

— il-kelma “tranżitu”;

— l-isem tal-pajjiż ta' tranżitu;

— it-timbru uffiċjali, li kampjun tiegħu kien disponibbli għall-Kummissjoni, f'konformità mal-Artikolu 31; u

— id-data tal-endorsjar.

Artikolu 23

Preżentazzjoni tal-prova tal-oriġini

Il-prova tal-oriġini għandhom jiġu ppreżentati lill-awtoritajiet doganali tal-pajjiż importatur skont il-proċeduri applikabbli f'dak il-pajjiż. L-awtoritajiet imsemmija jistgħu jitolbu traduzzjoni ta' provi tal-oriġini u jistgħu jitolbu wkoll li d-dikjarazzjoni tal-importazzjoni jkollha magħha dikjarazzjoni mill-importatur li tgħid li l-prodotti jissodisfaw il-kundizzjonijiet meħtieġa għall-implimentazzjoni ta' dan ir-Regolament.

Artikolu 24

Importazzjoni gradwali

Fejn, fuq talba tal-importatur u suġġetti għall-kundizzjonijiet stabbiliti mill-awtoritajiet doganali tal-pajjiż importatur, prodotti żarmati jew mhux immuntati skont ir-Regola Ġenerali 2(a) tas-Sistema Armonizzata fis-Sezzjonijiet XVI u XVII jew l-intestaturi 7308 u 9406 tas-Sistema Armonizzata jiġu importati gradwalment, għandha tiġi ppreżentata prova tal-oriġini waħda għal dawk il-prodotti lill-awtoritajiet doganali meta tkun importata l-ewwel kunsinna.

Artikolu 25

Eżenzjonijiet mill-prova tal-oriġini

1. Prodotti li jintbagħtu bħala pakketti zgħar minn persuni privati lil persuni privati jew li huma parti mill-valiġġi personali ta' vjaġġatur, għandhom jiddaħħlu bħala prodotti ta' oriġini mingħajr ma tkun meħtieġa l-preżentazzjoni tal-prova tal-oriġini, sakemm prodotti bħal dawk ma jkunux importati b'mod kummerċjali u jkun iddikjarat li jissodisfaw ir-rekwiżiti ta' dan l-Anness u fejn ma jkun hemm l-ebda dubju dwar il-verità ta' dikjarazzjoni bħal dik. Fil-każ ta' prodotti mibgħuta bil-posta, dik id-dikjarazzjoni tista' ssir fuq id-dikjarazzjoni doganali CN22/CN23 jew fuq folja ta' karta mehmuża ma' dak id-dokument.

2. Importazzjonijiet li jsiru b'mod rari u li jikkonsistu biss fi prodotti għall-użu pesonali tad-destinatarju jew tal-vjaġġaturi jew tal-familji tagħhom ma għandhomx jitqiesu importazzjonijiet kummerċjali jekk ikun evidenti min-natura u l-kwantità tal-prodotti li m'hemmx skop kummerċjali.

3. Barra minn hekk, il-valur totali ta' dawk il-prodotti ma għandux ikun iktar minn EUR 500 fil-każ ta' pakketti zgħar jew ta' EUR 1 200 fil-każ ta' prodotti li huma parti mill-valiġġi personali ta' vjaġġaturi.

Artikolu 26

Proċedura tal-informazzjoni għal skopijiet ta' kumulazzjoni

1. Meta l-Artikoli 2(2) u 6(1) jiġu applikati, il-prova tal-istatus ta' oriġini skont dan l-Anness tal-materjali li ġejjin mill-Istati tal-AKP l-oħra, mill-Unjoni jew mill-PTB għandha tingħata permezz ta' ċertifikat tal-moviment EUR.1 jew permezz tad-dikjarazzjoni tal-fornitur, li hemm mudell tagħha fl-Appendiċi 5A ta' dan l-Anness, mogħtija mill-esportatur fl-Istat jew fil-PTB minn fejn ġew il-materjali.

2. Meta l-Artikolu 2(2) u l-Artikolu 6(2) u (9) jiġu applikati, l-evidenza tal-ħidma jew l-ipproċessar li jkun sar fl-Istati tal-AKP l-oħra, fl-Unjoni, fil-PTB jew fl-Afrika t'Isfel għandha tingħata permezz tad-dikjarazzjoni tal-fornitur, li hemm mudell tagħha fl-Appendiċi 5B ta' dan l-Anness, mogħtija mill-esportatur fl-Istat jew fil-PTB minn fejn ġew il-materjali.

3. Il-fornitur għandu jagħmel dikjarazzjoni separata għal kull kunsinna ta' oġġetti fuq il-fattura kummerċjali li tirrigwarda dik il-kunsinna jew li hija annessa ma' dik il-fattura, jew fuq in-nota tal-kunsinna jew dokument kummerċjali ieħor relatat mal-kunsinna li jiddeskrivi l-materjali kkonċernati b'dettall suffiċjenti biex ikunu jistgħu jiġu identifikati.

4. Id-dikjarazzjoni tal-fornitur tista' ssir fuq formola stampata minn qabel.

5. Id-dikjarazzjonijiet tal-fornitur għandhom ikunu ffirmati bil-miktub. Iżda, fejn il-fattura u d-dikjarazzjoni tal-fornitur jsiru permezz ta' metodi elettroniċi għall-ipproċessar ta' data, id-dikjarazzjoni tal-fornitur ma hemmx bżonn li tkun iffirmata bil-miktub sakemm l-uffiċjal responsabbli tal-kumpanija ta' fornitura huwa identifikat b'mod li jissodisfa l-awtoritajiet doganali fl-Istat fejn ikunu saru d-dikjarazzjonijiet tal-fornituri. Dawk l-awtoritajiet doganali jistgħu jistabbilixxu kundizzjonijiet għall-implimentazzjoni ta' dan il-paragrafu.

6. Id-dikjarazzjonijiet tal-fornitur għandhom jiġu ppreżentati lill-awtoritajiet doganali kompetenti fl-Istat tal-AKP esportatur li jkun intalab joħorġ ċertifikat tal-moviment EUR.1.

Artikolu 27

Dokumenti ġustifikattivi

Id-dokumenti msemmija fl-Artikoli 15(3) u 19(3) użati biex tingħata prova li l-prodotti koperti b'ċertifikat tal-moviment EUR.1 jew dikjarazzjoni fuq fattura jistgħu jkunu kkunsidrati bħala prodotti li joriġinaw fi Stat tal-AKP jew f'wieħed mill-pajjiżi jew territorji l-oħra msemmija fl-Artikolu 6 u jissodisfaw ir-rekwiżiti l-oħra ta' dan l-Anness jistgħu jkunu, fost affarijiet oħrajn, dawn li ġejjin:

(a) prova diretta tal-proċess li jkun sar mill-esportatur jew il-fornitur biex jinkisbu l-oġġetti kkonċernati, inklużi pereżempju fil-kontijiet jew il-kotba interni tal-esportatur jew il-fornitur;

(b) dokumenti li juru l-istatus ta' oriġini tal-materjali użati, maħruġa jew magħmula fi Stat tal-AKP jew f'wieħed mill-pajjiżi jew territorji l-oħra msemmija fl-Artikolu 6 fejn dawk id-dokumenti huma użati skont il-liġi domestika;

(c) dokumenti li juru li l-materjali nħadmu jew kienu pproċessati fl-Istati tal-AKP, fl-Unjoni jew fil-PTB, maħruġa jew magħmula fi Stat tal-AKP, fl-Unjoni jew f'PTB, fejn dawk id-dokumenti huma użati skont il-liġi domestika;

(d) ċertifikati tal-moviment EUR.1 jew dikjarazzjonijiet fuq fattura li juru l-istatus ta' oriġini tal-materjali użati, maħruġa jew magħmula fl-Istati tal-AKP jew f'wieħed mill-pajjiżi jew territorji l-oħra msemmija fl-Artikolu 6 u skont dan l-Anness.

Artikolu 28

Preservazzjoni tal-prova tal-oriġini u tad-dokumenti ġustifikattivi

1. L-esportatur li japplika għall-ħruġ ta' ċertifikat tal-moviment EUR.1 għandu jżomm id-dokumenti msemmija fl-Artikolu 15(3) għal mill-inqas tliet snin.

2. L-esportatur li jagħmel dikjarazzjoni fuq fattura għandu jżomm kopja ta' dik id-dikjarazzjoni ta' fattura kif ukoll id-dokumenti msemmija fl-Artikolu 19(3) għal mill-inqas tliet snin.

3. L-awtoritajiet doganali tal-pajjiż esportatur li joħorġu ċertifikat tal-moviment EUR.1 għandhom iżommu l-formola ta' applikazzjoni msemmija fl-Artikolu 15(2) għal mill-inqas tliet snin.

4. L-awtoritajiet doganali tal-pajjiż importatur għandhom iżommu ċ-ċertifikati tal-moviment EUR.1 u d-dikjarazzjonijiet fuq fattura li jiġu ppreżentati lilhom għal mill-inqas tliet snin.

Artikolu 29

Diskrepanzi u żbalji formali

1. L-iskoperta ta' diskrepanzi żgħar bejn dikjarazzjonijiet magħmula fil-prova tal-oriġini u dawk magħmula fid-dokumenti ppreżentati lill-uffiċċju doganali bil-għan li jsiru l-formalitajiet biex jiġu importati l-prodotti ma għandhomx jagħmlu ipso facto l-provi tal-oriġini nulli u mhux validi jekk ikun stabbilit li dak id-dokument jikkorrispondi għall-prodotti ppreżentati.

2. Żbalji formali ovvji bħal m'huma żbalji tal-ittajpjar fuq prova tal-oriġini ma għandhomx iwasslu biex dak id-dokument jiġi rrifjutat jekk dawk l-iżbalji ma jkunux tat-tip li joħolqu dubji dwar il-korrettezza tad-dikjarazzjonijiet magħmula f'dan id-dokument.

Artikolu 30

Ammonti espressi f'euro

1. Għall-applikazjoni tad-dispożizzjonijiet tal-Artikolu 19(1)(b) u l-Artikolu 25(3) f'każijiet fejn il-prodotti jiġu fatturati f'munita oħra li m'hijiex l-euro, l-ammonti fil-muniti nazzjonali ta' Stat tal-AKP, tal-Istati Membri tal-Unjoni u tal-pajjiżi jew it-territorji l-oħra msemmija fl-Artikolu 6 u l-ekwivalenti tagħhom espressi f'euro għandhom jiġu ffissati kull sena minn kull wieħed mill-pajjiżi kkonċernati.

2. Kunsinna għandha tibbenefika mid-dispożizzjonijiet tal-Artikolu 19(1)(b) jew l-Artikolu 25(3) b'referenza għall-munita li fiha tkun inħarġet il-fattura, skont l-ammont stabbilit mill-pajjiż ikkonċernat.

3. L-ammonti li jintużaw fi kwalunkwe munita nazzjonali għandhom ikunu l-ekwivalenti f'dik il-munita tal-ammonti espressi f'euro fl-ewwel ġurnata ta' xogħol ta' Ottubru kull sena. L-ammonti għandhom jiġu kkomunikati lill-Kummissjoni sal-15 ta' Ottubru u għandhom japplikaw mill-1 ta' Jannar tas-sena ta' wara. Il-Kummissjoni għandha tinnotifika l-pajjiżi kollha kkonċernati bl-ammonti relevanti.

4. Pajjiż jista' jżid jew inaqqas sa l-eqreb ammont li jirriżulta mit-tisrif ta' ammont espress f'euro fil-munita nazzjonali tiegħu. L-ammont miżjud jew imnaqqas ma jistax ivarja mill-ammont li jirriżulta mit-tisrif b'aktar minn 5 %. Pajjiż jista' ma jsarrafx ammont espress f'euro fl-ammont ekwivalenti fil-munita nazzjonali tiegħu jekk, fiż-żmien tal-aġġustament annwali li jsir provvediment għalih fil-paragrafu 3, it-tisrif ta' dak l-ammont, qabel kwalunkwe żieda jew tnaqqis, jirriżulta f'żieda ta' inqas minn 15 % tal-ekwivalenti fil-munita nazzjonali. L-ekwivalenti fil-munita nazzjonali jista' ma jitbiddilx jekk il-bidla tirriżulta f'nuqqas f'dak il-valur ekwivalenti.

5. L-ammonti espressi f'euro għandhom jiġu riveduti mill-Kummissjoni. Meta tagħmel dik ir-reviżjoni, il-Kummissjoni għandha tikkunsidra kemm huwa mixtieq li jkunu preservati l-effetti tal-limiti kkonċernati f'termini reali. Għal dak il-għan, tista' tiddeċiedi li timmodifika l-ammonti espressi f'euro.







TITOLU V

ARRANĠAMENTI GĦAL KOPERAZZJONI AMMINISTRATTIVA

Artikolu 31

Assistenza reċiproka

1. L-Istati tal-AKP għandhom jibgħatu lill-Kummissjoni kampjuni tat-timbri użati flimkien ma' l-indirizzi tal-awtoritajiet doganali kompetenti li joħorġu ċertifikati tal-moviment EUR.1 u li jagħmlu l-verifika sussegwenti taċ-ċertifikati talmoviment EUR.1 u tad-dikjarazzjonijiet fuq fattura.

Iċ-ċertifikati tal-moviment EUR.1 u d-dikjarazzjonijiet fuq fattura għandhom jiġu aċċettati bil-għan li jkun applikat trattament preferenzjali mid-data li l-informazzjoni tkun waslet għand il-Kummissjoni.

Il-Kummissjoni għandha tibgħat din l-informazzjoni lill-awtoritajiet doganali tal-Istati Membri.

2. Sabiex tkun żgurata l-applikazzjoni korretta ta' dan l-Anness, l-Unjoni, il-PTB u l-Istati tal-AKP għandhom jassistu lill xulxin, permezz tal-amministrazzjonijiet doganali kompetenti, fil-kontroll tal-awtentiċità taċ-ċertifikati tal-moviment EUR.1, tad-dikjarazzjonijiet fuq fattura jew tad-dikjarazzjonijiet tal-fornitur u l-korrettezza tal-informazzjoni li tingħata f'dawn id-dokumenti.

L-awtoritajiet ikkonsultati għandhom jipprovdu l-informazzjoni rilevanti dwar il-kundizzjonijiet li bihom il-prodott ikun magħmul, fejn jindikaw b'mod speċjali l-kundizzjonijiet li fihom ir-regoli tal oriġini jkunu ġew irrispettati fil-pajjiżi varji tal-Istati tal-AKP, fl-Istati Membri u fil-PTB ikkonċernati.

Artikolu 32

Verifika tal-provi tal-oriġini

1. Il-verifiki sussegwenti tal-provi tal-oriġini għandhom jitwettqu b'mod każwali jew meta l-awtoritajiet doganali tal-pajjiż importatur ikollhom dubju raġonevoli dwar l-awtentiċità ta' dawk id-dokumenti, l-istatus ta' oriġini tal-prodotti kkonċernati jew dwar jekk ir-rekwiżiti l-oħra ta' dan l-Anness ġewx sodisfatti.

2. Bil-għan li jkunu implimentati d-dispożizzjonijiet tal-paragrafu 1, l-awtoritajiet doganali tal-pajjiż importatur għandhom jirritornaw iċ-ċertifikat tal-moviment EUR.1 u l-fattura, jekk dik tkun ġiet ippreżentata, id-dikjarazzjoni fuq fattura, jew kopja ta' dawk id-dokumenti, lill-awtoritajiet doganali tal-pajjiż esportatur u jagħtu, fejn xieraq, ir-raġunijiet għat-talba għall-verifika. Id-dokumenti u l-informazzjoni kollha miġbura li jissuġġerixxu li l-informazzjoni mogħtija fuq il-provi tal-oriġini m'hijiex korretta għandha tkun mgħoddija bħala sostenn tat-talba għall-verifika.

3. Il-verifika għandha ssir mill-awtoritajiet doganali tal-pajjiż esportatur. Għal dak il-għan, huma għandu jkollhom id-dritt li jitolbu kwalunkwe evidenza u jagħmlu kwalunkwe spezzjoni tal-kotba tal-esportatur jew kwalunkwe tip ta' kontroll ieħor meqjus xieraq.

4. Jekk l-awtoritajiet doganali tal-pajjiż importatur jiddeċiedu li jissospendu l-għoti ta' trattament preferenzjali lill-prodotti kkonċernati waqt li jkunu qegħdin jistennew ir-riżultati tal-verifika, l-importatur għandu jingaħta l-possibilità li l-prodotti jinħarġu suġġetti għal kwalunkwe miżuri ta' prekawzjoni kkunsidrati meħtieġa.

5. L-awtoritajiet doganali li jitolbu l-verifika għandhom jiġu infurmati bir-riżultati ta' dik il-verifika malajr kemm jista' jkun. Dawn ir-riżultati għandhom jindikaw b'mod ċar jekk id-dokumenti humiex awtentiċi u jekk il-prodotti kkonċernati humiex ikkunsidrati bħala prodotti li joriġinaw fl-Istati tal-AKP jew f'wieħed mill-pajjiżi jew territorji msemmija fl-Artikolu 6 u jekk jissodisfawx ir-rekwiżiti l-oħra ta' dan l-Anness.

6. Jekk f'każijiet ta' dubju raġonevoli ma tingħata l-ebda risposta fi żmien għaxar xhur mid-data tat-talba għall-verifika jew jekk ir-risposta ma jkunx fiha biżżejjed informazzjoni biex tkun iddeterminata l-awtentiċità tad-dokument inkwistjoni jew l-oriġini vera tal-prodotti, l-awtoritajiet doganali li jagħmlu t-talba għandhom, ħlief f'ċirkustanzi eċċezzjonali, jirrifjutaw id-dritt għall-preferenzi.

7. Fejn minn proċedura ta' verifika jew kwalunkwe tip ieħor ta' informazzjoni ikun jidher d-dispożizzjonijiet ta' dan l-Anness qegħdin ikunu miksura għandu jsir l-istħarriġ xieraq bl-urġenza xierqa biex ikunu identifikati u imwaqqfa kontravenzjonijiet bħal dawn.

Artikolu 33

Verifika tad-dikjarazzjonijiet tal-fornituri

1. Il-verifika tad-dikjarazzjoni tal-fornituri għandha ssir b'mod każwali jew kull meta l-awtoritajiet doganali tal-Istat importatur ikollhom dubji raġonevoli dwar l-awtentiċità tad-dokument jew il-korrettezza jew il-kompletezza tal-informazzjoni dwar l-oriġini vera tal-materjali inkwistjoni.

2. L-awtoritajiet doganali li jiġu ppreżentati b'dikjarazzjoni tal-fornitur jistgħu jitolbu lill-awtoritajiet doganali tal-Istat fejn tkun magħmula id-dikjarazzjoni biex joħorġu ċertifikat ta' informazzjoni, li hemm mudell tiegħu fl-Anness 6 għal dan l-Anness. Alternattivament, l-awtoritajiet doganali li jiġu ppreżentati b'dikjarazzjoni tal-fornitur jistgħu jitolbu lill-esportatur biex jipproduċi ċertifikat ta' informazzjoni maħruġ mill-awtoritajiet doganali tal-Istat fejn tkun magħmula id-dikjarazzjoni.

L-uffiċċju li jkun ħareġ iċ-ċertifikat ta' informazzjoni għandu jżomm kopja tiegħu għal mill-inqas tliet snin.

3. L-awtoritajiet doganali li jitolbu l-verifika għandhom ikunu infurmati bir-riżultati tal-verifika malajr kemm jista' ikun. Ir-riżultati għandhom jindikaw b'mod ċar jekk id-dikjarazzjoni dwar l-istatus tal-materjali hijiex korretta.

4. Bil-għan li ssir il-verifika, il-fornituri għandhom iżommu kopja tad-dokument li fih id-dikjarazzjoni flimkien mal-provi kollha neċessarja li juru l-istatus veru tal-materjali, għal mhux inqas minn tliet snin.

5. L-awtoritajiet doganali fl-Istat fejn issir id-dikjarazzjoni tal-fornitur għandu ikollhom id-dritt li jitolbu kwalunkwe prova jew jagħmlu kwalunkwe tip ta' kontroll li jikkunsidraw xieraq biex jivverifikaw il-korrettezza ta' kwalunkwe dikjarazzjoni tal-fornitur.

6. Kwalunkwe ċertifikat tal-moviment EUR.1 jew dikjarazzjoni fuq fattura maħruġa jew magħmula fuq bażi ta' dikjarazzjoni żbaljata tal-fornitur għandhom jitqiesu nulli u mhux validi.

Artikolu 34

Penali

Għandhom jiġu imposti penali fuq kwalunkwe persuna li tagħmel, jew tikkawża biex isir, dokument li fih informazzjoni mhux korretta bl-iskop li jinkiseb trattament preferenzjali għal prodotti.

Artikolu 35

Żoni ħielsa

1. Għandhom jittieħdu l-miżuri kollha meħtieġa biex ikun żgurat li l-prodotti nnegozjati koperti bi prova tal-oriġini jew ta' dikjarazzjoni tal-fornitur u li waqt it-trasport jużaw żona ħielsa li tinsab fit-territorju tagħhom, ma jkunux sostitwiti b'oġġetti oħra u ma jgħaddux minn ebda tip ta' trattament ħlief għal operazzjonijiet normali maħsuba biex ma jiddeterjorawx.

2. B'deroga mill-paragrafu 1, meta prodotti oriġinarji jiġi impurtati f'żona ħielsa koperti minn prova tal-oriġini u jgħaddu minn trattament jew ipproċessar, l-awtoritajiet ikkonċernati għandhom joħorġu ċertifikat ta' moviment EUR.1 ġdid fuq talba tal-esportatur jekk it-trattament jew l-ipproċessar li jgħaddu minnu ikun f'konformità mad-dispożizzjonijiet ta' dan l-Anness.

Artikolu 36

Derogi

1. Il-Kummissjoni bl-inizjattiva tagħha stess jew bi tweġiba għal talba minn pajjiż benefiċjarju tista' tagħti deroga temporanja mid-dispożizzjonijiet ta' dan l-Anness lil pajjiż benefiċjarju fejn:

(a) minħabba fatturi interni jew esterni, ma jkunx temporanjament kapaċi li jikkonforma mar-regoli għall-akkwist tal-oriġini stabbilitif'dan l-Anness kif seta' jagħmel qabel; jew

(b) ikun jeħtieġ żmien ta' tħejjija biex ikun konformi mar-regoli għall-akkwist tal-oriġini stabbiliti f'dan l-Anness.

2. Tali deroga temporanja għandha tkun limitata sakemm idum l-effett tal-fatturi interni jew esterni li jagħtu lok għaliha jew għat-tul ta' żmien meħtieġ għall-pajjiż benefiċjarju biex jikseb konformità mar-regoli.

3. Talba għal deroga għandha ssir bil-miktub lill-Kummissjoni. Għandu jkollha dikjarazzjoni tar-raġunijiet kif indikati fil-paragrafu 1 għala deroga u għandha tinkludi d-dokumenti ġustifikattivi xierqa.

4. Il-miżuri skont dan l-Artikolu għandhom jiġu adottati skont il-proċedura ta' eżami imsemmija fl-Artikolu 19(5) ta' dan ir-Regolament.

L-Unjoni għandha tirrispondi b'mod pożittiv għat-talbiet kollha tal-Istati tal-AKP li huma ġġustifikati f'konformità ma' dan l-Artikolu u li ma jistgħux jikkawżaw dannu serju lil industrija stabbilita tal-Unjoni.







TITOLU VI

CEUTA U MELILLA

Artikolu 37

Kundizzjonijiet speċjali

1. It-terminu “l-Unjoni” użat f'dan l-Anness ma għandux ikopri lil Ceuta u Melilla. It-terminu “prodotti li joriġinaw fl-Unjoni” ma għandux ikopri prodotti li joriġinaw f'Ceuta jew Melilla.

2. Id-dispożizzjonijiet ta' dan l-Anness għandhom japplikaw mutatis mutandis meta jiġi ddeterminat jekk prodotti jistgħux jitqiesu li joriġinaw fl-Istati tal-AKP meta impurtati f'Ceuta u Melilla.

3. Fejn prodotti miksuba interament f'Ceuta, Melilla jew fl-Unjoni jinħadmu jew jiġu pproċessati fl-Istati tal-AKP, għandhom jitqiesu miksuba interament fl-Istati tal-AKP.

4. Il-ħdim u l-ipproċessar li jsir f'Cueta, Melilla jew fl-Unjoni jitqies li jkun magħmul fl-Istati tal AKP, meta l-materjali jinħadmu jew jiġu pproċessati ulterjorment fl-Istati tal-AKP,.

5. Bl-għan tal-implimentazzjoni tal-paragrafi 3 u 4 ta' dan l-Artikolu, l-operazzjonijiet insuffiċjenti elenkati fl-Artikolu 5 ma għandhomx jitqiesu bħala ħdim jew ipproċessar.

6. Ceuta u Melilla għandhom jitqiesu bħala territorju wieħed.







TITOLU VII

DISPOŻIZZJONIJIET FINALI

Artikolu 38

Appendiċi

L-Appendiċi għal dan l-Anness għandhom jifformaw parti integrali minnu.









Appendiċi 1

Noti introduttorji għal-lista fl-appeniċi 2

Nota 1:

Il-lista tistabbilixxi l-kundizzjonijiet meħtieġa għall-prodotti kollha biex jitqiesu maħduma jew ipproċessati b'mod suffiċjenti skont l-Artikolu 4 ta' dan l-Anness.

Nota 2:

1. L-ewwel żewġ kolonni fil-lista jiddeskrivu l-prodott miksub. Fl-ewwel kolonna hemm n-numru tal-intestatura jew in-numru tal-Kapitolu użat fis-Sistema Armonizzata u fit-tieni kolonna hemm id-deskrizzjoni tal-oġġetti użata f'dik is-sistema għal dik l-intestatura jew dak il-kapitolu. Għal kull entrata fl-ewwel żewġ kolonni tiġi speċifikata regola fil-kolonna 3 jew 4. Fejn, f'ċerti każijiet, l-entrata fl-ewwel kolonna hija preċeduta b “ex”, din tfisser li r-regoli fil-kolonna 3 jew 4 japplikaw biss għall-parti ta' dik l-intestatura kif deskritta fil-kolonna 2.

2. Fejn bosta numri ta' intestatura huma miġbura flimkien fil-kolonna 1 jew jingħata n-numru ta' Kapitolu u d-deskrizzjoni tal-prodotti fil-kolonna 2 tkun għalhekk f'termini ġenerali, ir-regoli mal-ġenb fil-kolonna 3 u 4 japplikaw għall-prodotti kollha li, taħt is-Sistema Armonizzata, huma klassifikati f'intestaturi tal-Kapitolu jew fi kwalunkwe mill-intestaturi miġbura flimkien fil-kolonna 1.

3. Fejn hemm regoli differenti fil-lista li tapplika għall-prodotti differenti f'intestatura, kull inċiż fih id-deskrizzjoni ta' dik il-parti tal-intestatura li tkun koperta mir-regola mal-ġenb fil-kolonna 3 jew 4.

4. Fejn, għal entratura fl-ewwel żewġ kolonni, regola tkun speċifikata kemm fil-kolonna 3 kif ukoll fil-kolonna 4, l-esportatur jista' jagħżel li japplika ir-regola mniżżla fil-kolonna 3 jew inkella dik imniżżla fil-kolonna 4. Jekk l-ebda regola tal-oriġini ma tingħata fil-kolonna 4, għandha tiġi applikata r-regola mniżżla fil-kolonna 3.

Nota 3:

1. Id-dispożizzjonijiet tal-Artikolu 4 ta' dan l-Anness dwar prodotti li kisbu status ta' oriġini li jintużaw fil-manifattura ta' prodotti oħra japplikaw kemm jekk dak l-istatus inkiseb fil-fabbrika fejn dawk il-prodotti huma użati u kemm jekk f'fabbrika oħra fl-Unjoni jew fl-Istati tal-AKP.

Eżempju:

Magna ta' intestatura 8407 , li fir-rigward tagħha r-regola tgħid li l-valur tal-materjali mhux ta' oriġini li jista' jiġi inkorporat ma jistax ikun iktar minn 40 % tal-prezz tal-fabbrika, hija magħmula minn “liga tal-azzar oħra fformata b'mod aħrax permezz ta' forġa” tal-intestatura ex 72 24 .

Jekk dak il-kiwi ta' metalli fil-forġa sar fl-Unjoniminn ingott mhux ta' oriġini, dak diġà akkwista status ta' oriġini minħabba r-regola għall-intestatura ex 72 24 fil-lista. Il-kiwi ta' metalli fil-forġa mbagħad jista' jingħad li joriġina fil-kalkolu tal-valur għall-magna mingħajr ma' jitqies jekk tkunx ġiet prodotta fl-istess fabbrika jew f'fabbrika oħra fl-Unjoni. Il-valur tal-ingott mhux ta' oriġini għalhekk ma jitqiesx meta jkun qiegħed jingħadd il-valur ta' materjali mhux oriġinarji użati.

2. Ir-regola fil-lista tirrappreżenta l-ammont minimu ta' ħidma jew ipproċessar li huwa meħtieġ u l-ħidma jew l-ipproċessar addizzjonali li jrid isir jagħti wkoll status ta' oriġini; għall-kuntrarju, inqas ħidma jew ipproċessar ma jagħtix status ta' oriġini. Għaldaqstant, jekk regola tipprevedi li materjal mhux ta' oriġini f'ċertu livell ta' manifattura jista' jintuża, l-użu ta' dan il-materjal fi stadju aktar bikri tal-manifattura huwa permissibbli u l-użu ta' dan il-materjal fi stadju aktar tard m'huwiex.

3. Mingħajr preġudizzju għan-Nota 3.2, liema regola tgħid li “materjali ta' kwalunkwe intestatura” jistgħu jintużaw, materjali tal-istess intestatura tal-prodott jistgħu wkoll jintużaw, suġġetti, madankollu, għal kwalunkwe limitazzjonijiet speċifiċi li jistgħu wkoll ikunu fir-regola. Madankollu, l-espressjoni “manifattura minn materjali ta' kwalunkwe intestatura, inklużi materjali oħra tal-intestatura …” tfisser li l-materjali klassifikati biss fl-istess intestatura tal-prodott ta' deskrizzjoni li ma tkunx dik tal-prodott kif mogħtija fil kolonna 2 tal-lista jistgħu jintużaw.

4. Meta regola fil-lista tispeċifika li prodott jista' jiġi manifatturat b'aktar minn materjal wieħed, dan ifisser li jista' jintuża materjal jew aktar minn materjal wieħed. M'hemmx għalfejn jintużaw kollha.

Eżempju:

Ir-regoli għat-tessuti tal-intestatura 5208 sa 5212 jistipulaw li jistgħu jintużaw fibri naturali u dawk il-materjali kimiċi, fost materjali oħrajn, jistgħu jintużaw ukoll. Dan ma jfissirx li t-tnejn iridu jintużaw; huwa possibbli li jintuża wieħed jew l-ieħor jew it-tnejn.

5. Fejn regola fil-lista tispeċifika li prodott irid ikun manifatturat minn materjal partikolari, dik il-kundizzjoni ma twaqqafx milli jintużaw materjali oħra li, minħabba n-natura inerenti tagħhom, ma jistgħux jissodisfaw dik ir-regola. (Ara wkoll in-Nota 6.3 hawn taħt li tirreferi għat-tessuti).

Eżempju:

Ir-regola għall-ikel imħejji minn qabel fl-intestatura 1904 li speċifikament teskludi l-użu ta' ċereali u d-derivattivi tagħhom ma twaqqafx milli jintużaw mluħa minerali, kimiki u addittivi oħra li m'humiex magħmula miċ-ċereali.

Madankollu, dan ma japplikax għal prodotti li, għalkemm ma jistgħux ikunu manifatturati minn materjali partikolari speċifikati fil-lista, jistgħu jiġu magħmula minn materjal tal-istess natura fi stadju aktar bikri tal-manifattura.

Eżempju:

F'każ ta' artikolu tal-ħwejjeġ tal-ex Kapitolu 62 magħmul minn materjali mhux minsuġa, jekk jiġi permess l-użu ta' ħjut mhux oriġinarji biss għal dik il-klassi ta' artikolu, m'huwiex possibbli lil tibda minn drapp mhux minsuġ — anki jekk drappijiet mhux minsuġa ma jistgħux normalment isiru minn ħjut. F'dawk il-każijiet, il-materjali tal-bidu jkunu normalment fl-istadju ta' qabel il-ħjut — jiġifieri fl-istadju tal-fibra.

6. Fejn, f'regola fil-lista, ikun hemm żewġ ċifri perċentwali għall-valur massimu ta' materjali mhux oriġinarji li jistgħu jintużaw, mela dawk il-perċentwali ma jistgħux jingħaddew flimkien. Fi kliem ieħor, il-valur massimu tal-materjali mhux oriġinarji kollha użati ma jista' qatt ikun iktar mill-għola perċentwali mogħtija. Barra minn hekk, il-perċentwali individwali ma jistgħux jinqabżu b'relazzjoni mal-materjali partikolari li japplikaw għalihom.

Nota 4:

1. It-terminu “fibri naturali” huwa użat fil-lista biex jirreferi għal fibri ħlief fibri artifiċjali jew sintetiċi. Huwa ristrett għall-istadji qabel ma jsir l-għażil, inkluż l-iskart, u, jekk mhux speċifikat, jinkludi fibri li kienu mqardxa, minxuta jew ipproċessati b'mod ieħor iżda mhux magħżula.

2. It-terminu “fibri naturali” jinkludi x-xagħar taż-żiemel tal-intestatura 0503 , il-ħarir tal-intestaturi 5002 u 5003 kif ukoll il-fibri tas-suf, ix-xagħar fin jew grezz tal-annimali tal-intestaturi 5101 sa 5105 , il-fibri tat-tajjar tal-intestaturi 5201 sa 5203 u l-fibri veġetali l-oħra tal-intestaturi 5301 sa 5305 .

3. It-termini “polpa tat-tessut”, “materjali kimiċi” u “materjali għall-produzzjoni tal-karti” huma użati fil-lista biex jiddeskrivu l-materjali mhux klassifikati fil-Kapitoli 50 sa 63, li jistgħu jintużaw għall-manifattura tal-fibri jew ħjut artifiċjali, sintetiċi jew tal-karta.

4. It-terminu “fibri prinċipali magħmula mill-bniedem” jintuża fil-lista biex jirreferi għall-istoppa ta' filament sintetiku jew artifiċjali, fibri prinċipali jew skart, tal-intestaturi 5501 sa 5507 .

Nota 5:

1. Fejn fil-każ ta' prodott partikolari fil-lista ssir referenza għal din in-Nota, il-kundizzjonijiet imniżżla fil-kolonna 3 ma għandhomx jiġu applikati għal materjali tessili bażiċi, użati fil-manifattura ta' dak il-prodott, li, meħuda flimkien, jirrappreżentaw 10 % jew inqas tal-piż totali tal-materjali tessili bażiċi. (Ara wkoll in-Noti 5.3 u 5.4 iktar 'l isfel).

2. Madankollu, it-tolleranza msemmija fin-Nota 5.1 tista' tiġi applikata biss lill-prodotti mħallta li jkunu saru minn żewġ materjali tessili bażiċi jew iktar.

Dawn li ġejjin huma l-materjali tessili bażiċi:

— il-ħarir,

— is-suf,

— ix-xagħar grezz tal-annimali,

— ix-xagħar fin tal-annimali,

— ix-xagħar taż-żiemel,

— it-tajjar,

— il-materjali tal-produzzjoni tal-karta u l-karta,

— il-kittien,

— il-qanneb,

— il-ġuta u fibri mxella tessili oħra,

— is-sisal u l-fibri tessili oħra tal-ġeneru Agave,

— il-ġewż tal-Indi, il-manilla, ir-rami u fibri tessili veġetali oħra,

— il-filamenti sintetiċi magħmula mill-bniedem,

— il-filamenti artifiċjali magħmula mill-bniedem,

— il-filamenti li jħallu jgħaddu l-kurrent,

— il-fibri prinċipali sintetiċi tal-polipropelin magħmula mill-bniedem,

— il-fibri prinċipali sintetiċi tal-poliester magħmula mill-bniedem,

— il-fibri prinċipali sintetiċi tal-poliamidi magħmula mill-bniedem,

— il-fibri prinċipali sintetiċi tal-poliakrinolitrilika magħmula mill-bniedem,

— il-fibri prinċipali sintetiċi tal-poliimidi magħmula mill-bniedem,

— il-fibri prinċipali sintetiċi tal-politetrafluworoetilin magħmula mill-bniedem,

— il-fibri prinċipali sintetiċi tas-sulfid tal-polifenilin magħmula mill-bniedem,

— il-fibri prinċipali sintetiċi tal-polimer ta' kloridu tal-vinil magħmula mill-bniedem,

— fibri prinċipali sintetiċi oħra magħmula mill-bniedem,

— il-fibri prinċipali artifiċjali tal-visk magħmula mill-bniedem,

— fibri prinċipali artifiċjali oħra magħmula mill-bniedem,

— il-ħjut magħmula minn poliuretejn issegmentat b'segmenti flessibbli ta' polieter kemm jekk mibrum jew le,

— il-ħjut magħmula minn poliuretejn issegmentat b'segmenti flessibbli ta' poliester kemm jekk mibrum jew le,

— il-prodotti tal-intestatura 5605 (ħjut metallizzati) li jinkludu strippa li tikkonsisti f'qalba ta' folja tal-aluminju jew qalba tal-plastik irqiq ħafna kemm jekk miksija bi trab tal-aluminju, ta' wisa' li ma taqbiżx il-5 mm, imdeffsa permezz ta' sustanza li twaħħal trasparenti jew ikkulurita bejn żewġ saffi ta' plastik irqiq ħafna,

— prodotti oħra taħt l-intestatura 5605 .

Eżempju:

Ħjut tal-intestatura 5205 magħmul mill-fibri tat-tajjar tal-intestatura Nru 5203 u fibri prinċipali sintetiċi tal-intestatura 5506 huma ħjut imħallta. Għalhekk, il-fibri prinċipali sintetiċi mhux ta' oriġini li ma jissodisfawx ir-regoli tal-oriġini (li jirrikjedu li jkunu mmanifatturati minn materjali kimiċi jew polpa tat-tessuti) jistgħu jintużaw sa piż ta' 10 % tal-ħjut.

Eżempju:

Fibra tas-suf tal-intestatura 5112 magħmula minn ħjut tas-suf tal-intestatura 5107 u ħjut sintetiċi ta' fibri prinċipali tal-intestatura 5509 hija fibra mħallta. Għalhekk jistgħu jintużaw ħjut sintetiċi li ma jissodisfawx ir-regoli tal-oriġini (li jirrikjedu li jkunu mmanifatturati minn materjali kimiċi jew polpa tat-tessuti) jew ħjut tas-suf li ma jissodisfawx ir-regoli tal-oriġini (li jirrikjedu manifattura minn fibri naturali, mhux imqardxa jew mimxuta jew ippreparati b'mod ieħor għall-għażil) jew taħlita tat-tnejn,sakemm il-piż totali tagħhom ma jkunx iktar minn l-10 % tal-piż tat-tessut.

Eżempju:

Drapp tessili mberfla tal-intestatura 5802 magħmul minn ħjut tat-tajjar tal-intestatura 5205 u drapp tal-intestatura 5210 huwa biss prodott imħallat jekk id-drapp tat-tajjar ikun huwa nnifsu drapp imħallat magħmul minn ħjut ikklassifikati f'żewġ intestaturi separati jew jekk il-ħjut tat-tajjar infushom ikunu taħlitiet.

Eżempju:

Jekk id-drapp tessili imberfel ikkonċernat huwa magħmul minn ħjut tat-tajjar tal-intestatura 5205 u drapp sintetiku tal-intestatura 5407 , imbagħad, ovvjament, il-ħjut użati huma żewġ materjali tessili bażiċi separati u d-drapp tessili mberfel huwa għal din ir-raġuni prodott imħallat.

3. Fil-każ ta' prodotti li jinkorporaw “ħjut magħmul minn poliuretejn issegmentat b'segmenti flessibbli ta' polieter kemm jekk mibrum jew le” it-tolleranza hija 20 % fir-rispett tal-ħjut.

4. Fil-każ ta' prodotti li jinkorporaw “strippa li tikkonsisti f'qalba ta' folja tal-aluminju jew ta' plastik irqiq ħafna kemm jekk miksi bi trab tal-aluminju u kemm jekk le, ta' wisa' li ma taqbiżx il-5 mm, imdeffsa permezz ta' sustantiv li jwaħħal bejn żewġ saffi ta' plastik irqiq”, dik it-tolleranza hija 30 % fir-rigward ta' l-istrippa.

Nota 6:

1. Fil-każ ta' dawk il-prodotti tessili, li huma mmarkati fil-lista b'nota f'qiegħ il-paġna li tirreferi għal din in-Nota Introduttorja, dekorazzjonijiet u aċċessorji tessili li ma jissodisfawx ir-regola mniżżla fil-lista fil-kolonna 3 għall-prodotti magħmula kkonċernati jistgħu jintużaw sakemm il-piż tagħhom ma jkunx iktar minn 10 % tal-piż totali tal-materjali tessili inkorporati kollha.

Id-dekorazzjonijiet u l-aċċessorji tessili huma dawk ikklassifikati fil-Kapitoli 50 sa 63. L-inforor jew l-inforor tan-nofs ma għandhomx jitqiesu bħala dekorazzjonijiet jew aċċessorji.

2. Kwalunkwe dekorazzjonijiet jew aċċessorji mhux tessili jew materjali oħra użati li fihom it-tessuti ma għandhomx għalfejn jissodisfaw il-kundizzjonijiet imniżżla fil-kolonna 3 anki jekk